PM Jamin bekalan elektrik disambung secepat mungkin bila banjir surut

KUALA LUMPUR, 16 Disember - Perdana Menteri Datuk Seri Ismail Sabri Yaakob hari ini memberi jaminan bekalan elektrik di kawasan yang terlibat banjir akan disambung secepat mungkin apabila keadaan air mulai surut.Menerusi catatan di akaun Twitter rasminya, Ismail Sabri berkata Tenaga Nasional Berhad (TNB) terpaksa memutuskan bekalan buat sementara waktu di lebih 350 kawasan di Lembah Klang disebabkan banjir."Atas faktor keselamatan awam, TNB terpaksa memutuskan bekalan elektrik buat sementara waktu kerana paras air masih bahaya, litar pintas boleh berlaku dan boleh menyebabkan kebakaran," katanya. Selain itu, beliau berkata disebabkan masih ada kawasan yang ditenggelami banjir, TNB terpaksa menangguhkan penyambungan bekalan elektrik ke kawasan itu bagi mengelak kejadian tidak diingini. Perdana Menteri juga telah mengarahkan semua agensi terlibat dalam bencana banjir supaya bersiap siaga bagi menghadapi sebarang kemungkinan.Beliau turut menasihati penduduk di Pahang, Selangor, Negeri Sembilan, Johor, Sabah dan Sarawak supaya mengambil langkah sewajarnya bagi memastikan keselamatan diri dan keluarga berikutan amaran terbaharu ribut petir dan hujan lebat.


BANJIR: TNB gerak lebih 2,000 petugas dan sedia RM44 juta untuk pulih bekalan dan bantu penduduk

KUALA LUMPUR, 22 Disember  - Tenaga Nasional Berhad (TNB) memperuntukkan RM44 juta bagi memulihkan semula bekalan elektrik dan membantu penduduk terjejas banjir.

Syarikat bekalan tenaga elektrik negara itu menerusi satu kenyataan menyebut, lebih 2,000 warga kerjanya di seluruh Semenanjung digerakkan bagi tujuan itu.

“Selain membantu penduduk terjejas banjir termasuk dari segi keperluan asas dan penyaluran bekalan elektrik menggunakan set janakuasa bergerak termasuk di Pusat Pemindahan Sementara (PPS), tindakan utama lain adalah memulihkan pencawang dan aset lain dengan mengujinya untuk memastikan ia selamat untuk menyalurkan bekalan,” jelas kenyatan itu yang dikeluarkan pagi ini.

Sementara itu Menteri Tenaga dan Sumber Asli, Datuk Seri Takiyuddin Hassan juga telah dimaklumkan bahawa warga kerja teknikal TNB termasuk pasukan kerja tambahan dari luar Lembah Klang dan mereka yang menganggotai 70 Rejimen Pakar Janaelektrik Rejimen Askar Jurutera DiRaja (RAJD) sedang bertungkus lumus memulihkan infrastruktur bekalan termasuk membaik pulih kabel rosak, tiang tumbang disebabkan mendapan tanah atau dihanyutkan arus.

Mengenai lawatan Takiyuddin ke Taman Sri Muda, Shah Alam semalam berjalan lancar seperti dirancang.

Lawatan itu bagi meninjau kawasan dilanda banjir dan kerja-kerja TNB menyalurkan tenaga melalui janakuasa bergerak bagi mengepam air keluar daripada kawasan kediaman, memulihkan infrastruktur bekalan yang rosak di samping menyampaikan bantuan kepada mangsa yang terjejas.

Takiyuddin turut menyarankan kepada mereka yang kembali ke kediaman supaya memeriksa pendawaian di dalam premis masing-masing dengan mendapatkan khidmat kontraktor pendawaian berdaftar dengan Suruhanjaya Tenaga.

Bekalan tidak boleh disambung begitu sahaja kerana penduduk perlu memastikan keadaan rumah mereka bersedia menerima bekalan elektrik.

Pendawaian dan peralatan elektrik yang ditenggelami air mungkin terjejas serta perlu dibersihkan dan diperiksa terlebih dahulu bagi mengelakkan kejadian yang tidak diingini.

“Fius atau pemutus litar perlu dibersihkan dari kekotoran dan diganti dengan yang baru jika perlu. Manakala soket alir keluar (outlet) yang telah ditenggelami air perlu berada dalam keadaan kering dan bersih agar selamat digunakan,” kata Takiyuddin.

Sementara itu, Presiden dan Ketua Pegawai Eksekutif TNB, Datuk Ir. Baharin Din berkata, tambahan RM4 juta daripada peruntukan RM44 juta itu adalah bantuan kewangan yang akan diagihkan melalui Tabung Bencana GLC/GLIC Disaster Response Network (GDRN) dan pengagihan oleh Tabung Warga TNB Prihatin.

Beliau yang meninjau keadaan di Hulu Langat, turut mengingatkan orang ramai bahawa bekalan elektrik hanya dapat disambung semula apabila pepasangan TNB termasuk pencawang elektrik dan meter di premis pengguna telah kering dan dipastikan selamat.

Sehingga hari ini, 419 daripada sejumlah 853 pencawang elektrik yang dihenti tugas di Kelantan, Pahang, Selangor, Melaka, Negeri Sembilan dan Kuala Lumpur telah dapat dipulihkan berikutan air surut di beberapa daerah di negeri-negeri berkenaan.

Sebarang pernyataan atau mempunyai keraguan berkaitan pepasangan TNB, sila hubungi TNB CareLine 15454 atau Facebook TNB Careline.


Bantuan pembiayaan kewangan peribadi tanpa faedah sehingga RM5,000 untuk penduduk terjejas banjir

PUTRAJAYA, 22 Disember - Mengambil kira kepayahan didepani Keluarga Malaysia beberapa agensi kerajaan dan sektor perbankan melaksanakan beberapa inisiatif bagi meringankan beban rakyat dan perniagaan terutamanya Perusahaan Mikro, Kecil dan Sederhana (PMKS) yang terkesan akibat bencana banjir.

Perdana Menteri Dato' Sri Ismail Sabri Yaakob berkata inisitaif itu merangkumi bantuan bayaran balik pinjaman perumahan dan hartanah, kenderaan, kad kredit serta pinjaman peribadi sehingga enam bulan. Antara kemudahan termasuklah penangguhan atau pengurangan bayaran balik ansuran.

“Pembiayaan Kewangan Peribadi tanpa faedah sehingga RM5,000 oleh Bank Simpanan Nasional (BSN). RM100 juta diperuntukkan bagi tujuan ini untuk meringankan beban mangsa-mangsa banjir membeli peralatan dan kelengkapan rumah yang musnah akibat 2 bencana. Moratorium (rehat bayaran) 6 bulan pertama ke atas pembayaran ansuran bulanan dan terbuka kepada penduduk terjejas banjir di seluruh negara”, jelas Perdana Menteri menerusi satu kenyataan.

Bagi TEKUN Nasional pula mengkhususkan dana berjumlah RM30 juta untuk Pinjaman Pemulihan Banjir Pembiayaan bagi PKS mikro yang terkesan.

“Pinjaman sehingga RM10,000, tiada kadar faedah dikenakan dan moratorium bayaran balik diberikan untuk 12 bulan”, tambah Perdana Menteri.

Sementara itu, Bank Negara Malaysia (BNM) juga telah mengumumkan kemudahan pembiayaan sebanyak RM200 juta yang disediakan untuk PMKS yang terjejas melalui Kemudahan Bantuan Bencana 2022 (Disaster Relief Facility, DRF 2022).

“BNM juga sedang berusaha untuk menambah peruntukan ke atas DRF 2022 yang diumumkan baru-baru ini, daripada RM200 juta kepada RM500 juta berdasarkan keperluan semasa”.

Sebelum ini kerajaan telah mengumumkan Bantuan Wang Ihsan (BWI) berjumlah RM1,000 bagi setiap ketua isi rumah, untuk membantu meringankan beban Keluarga Malaysia yang terkesan akibat banjir.


Laluan LPT 1 berdekatan Bentong, Karak, Lanchang dan Temerloh masih ditutup

TEMERLOH, 21 Disember - Syarikat konsesi Lebuhraya Kuala Lumpur-Karak (KLK) dan Lebuhraya Pantai Timur Fasa 1 (LPT 1), ANIH Berhad masih menutup beberapa laluan di Lebuh Raya Kuala ke Karak - Kuala Lumpur berdekatan Bentong, Karak dan Temerloh berikutan banjir masih belum surut.

Pengurus Besar Kanan ANIH Berhad, Radzimah Mohd. Radzi dalam satu kenyataan memaklumkan, "laluan dari Bentong ke Karak masih ditutup kedua hala kepada semua kenderaan kerana air di beberapa tempat belum surut di samping kerja pembersihan aliran serpihan kayu dan batu sedang dilakukan."

Pihaknya juga menutup laluan di kedua hala antara Temerloh ke Karak termasuk kawasan Lanchang berikutan masih lagi dinaiki air.

Manakala, bagi jalan Temerloh ke Lanchang di laluan di Kilometer 115 dan Kilometer 117 juga ditutup kerana air belum surut.

Justeru katanya, "para pengguna LPT 1 diminta mematuhi arahan petugas di lapangan yang kini sedang melakukan kerja pembersihan aliran serpihan kayu dan batu di laluan yang sudah surut air."


JBPM Pulau Pinang bersedia hadapi banjir

GEORGE TOWN, 21 Disember - Jabatan Bomba dan Penyelamat Malaysia (JBPM) Pulau Pinang sentiasa bersiap siaga menghadapi musim banjir sekiranya fenomena itu melanda negeri tersebut.  Ia termasuklah persediaan dari segi aset anggota, jentera dan peralatan menyelamat.

Penguasa Kanan Bomba 1, Mohd Hafiz Hafizal Timaradin berkata setakat ini, lebih 1,000 anggota bomba di negeri itu termasuk Pasukan Bomba Sukarela sedia dikerah sekiranya banjir berlaku.

"Jabatan bomba dan penyelamat telah buat persediaan dengan memastikan kekuatan anggota jentera dan peralatan menyelamat diair, dimana kekuatan anggota di pulau pinang seramai 761 melibatkan pegawai sepenuh masa dan pegawai bomba bantuan."

"Pihaknya juga sudah mengenalpasti kira- kira 62 kawasan panas melibatkan 5 daerah yang berpotensi dinaiki air."  Justeru, pelbagai peralatan untuk menyelamat seperti bot, kenderaan pengangkut dan lain-lain aset juga sudah disediakan bagi menghadapi sebarang kemungkinan.  JBPM negeri juga sentiasa peka dengan amaran yang dikeluarkan oleh Jabatan Meteorologi Malaysia berkenaan sebarang perubahan cuaca.


PM lawat jambatan runtuh di Kampung Bemban, Jelebu

JELEBU, 21 Disember - Perdana Menteri, Datuk Seri Ismail Sabri Yaakob mengadakan lawatan ke lokasi jambatan runtuh di Kampung Bemban, Simpang Durian, Jelebu.

Jambatan sementara yang diselia oleh Angkatan Tentera Malaysia (ATM) itu akan dibina bagi kemudahan akses penduduk kampung berkenaan yang terpaksa mengharungi sungai sedalam 30 kaki.

Penduduk Kampung Bemban terputus hubungan berikutan jambatan yang menghubungkan kampung itu runtuh berikutan hujan lebat pada 17 Disember lalu.


Bantuan tambahan untuk peniaga terjejas banjir - PM

KUALA LUMPUR, 20 Disember - Mesyuarat Khas Penyelarasan Bencana Negara, petang tadi memuktamadkan beberapa bantuan tambahan kepada mangsa banjir seluruh negara, khususnya pemilik perniagaan yang terjejas.

Ini adalah tambahan kepada peruntukan awal berjumlah RM100 juta bagi membaik pulih rumah dan infrastruktur yang rosak serta Bantuan Wang Ihsan sebanyak RM1,000 diberi kepada setiap ketua isi rumah yang terjejas akibat banjir, seperti diumumkan semalam.

Perdana Menteri, Datuk Seri Ismail Sabri Yaakob berkata, bantuan berkenaan pembiayaan kewangan tanpa faedah atau keuntungan hingga RM5,000 menerusi Bank Simpanan Nasional (BSN).

Tambahnya, tempoh bayaran pembiayaan bagi membantu usahawan itu bermula hanya enam bulan selepas perjanjian pembiayaan ditandatangani.

Selain itu, beliau juga memaklumkan, kerajaan turut memperuntukkan RM30 juta bagi Pinjaman Pemulihan Banjir melalui TEKUN Nasional, manakala koperasi yang terjejas pula dibantu melalui Bantuan Kecemasan Koperasi, Suruhanjaya Koperasi Malaysia hingga RM30,000.

"Kerajaan juga bersetuju memberi dua bulan pengecualian sewa kepada penyewa SME Bank's Entrepreneur Premises Complex yang terjejas akibat banjir.

"Melalui SME Bank, kerajaan akan memudah cara permohonan penstrukturan semula pinjaman bagi mereka yang terjejas akibat banjir.

"Kerajaan juga ingin mengumumkan Syarikat Pelaburan Berkaitan Kerajaan (GLIC) dan Syarikat Berkaitan Kerajaan (GLC) bersetuju menyumbangkan RM50.8 juta bagi membantu usaha menangani bencana banjir dan pemulihan pascabanjir, iaitu meningkat lebih 100 peratus berbanding jumlah RM25 juta yang diumumkan semalam.

"GLIC dan GLC yang menyumbang termasuklah Petronas, Yayasan Petronas, Khazanah Nasional dan Yayasan Hasanah, Yayasan Sime Darby, CIMB, Celcom, Telekom Malaysia, Yayasan UEM dan Kumpulan Wang Simpanan Pekerja (KWSP).

"Dengan geran kerajaan sebanyak RM25 juta, ia bermakna dana untuk usaha menangani impak banjir dan pemulihan pascabanjir adalah RM75.8 juta," katanya dalam satu kenyataan, hari ini.


Program bantuan guaman PARFUM dapat sokongan PM

PARLIMEN, 20 Disember - Perdana Menteri, Datuk Seri Ismail Sabri Yaakob menyatakan sokongannya terhadap cadangan pelaksanaan Program Bantuan Guaman, Pertubuhan Alumni Rumpun Fakulti Undang-Undang Universiti Malaya (PARFUM).Ia merupakan inisiatif Parfum bagi membantu orang kena tuduh (OKT) yang hadir di mahkamah tanpa wakil peguam dan berhadapan hukuman yang berat.Program tersebut juga merupakan tambahan kepada inisiatif bantuan guaman sedia ada seperti Yayasan Bantuan Guaman Kebangsaan dan Bar Council Legal Aid bagi membantu mereka yang memerlukan khidmat guaman.Beliau yang juga alumni Fakulti Undang-Undang Universiti Malaya bekata demikian dalam ucapannya pada majlis penyampaian Anugerah Khas James Low Hong Ping anjuran PARFUM di bangunan parlimen.Anugerah disampaikan kepada 2 alumni Fakulti Undang-Undang UM iaitu Loh Wei Siong dan Ang Shin Yee yang cemerlang dalam bidang akademik dan kepimpinan walaupun merupakan orang kurang upaya (OKU).


2,000 pek makanan dimasak sendiri isteri Menteri Wilayah Persekutuan untuk penduduk terjejas banjir

KUALA LUMPUR, 20 Disember - Rumah Prihatin terus menerima sumbangan untuk disalurkan kepada penduduk sekitar Lembah Klang yang terjejas akibat banjir.

Antara yang mula beri sumbangan hari ini, isteri Menteri Wilayah Persekutuan, Datin Seri Shamsiah Md Yassin, iaitu bantuan 2,000 pek makanan menerusi Program inisiatif Dapur Prihatin, Rumah Prihatin.

Bantuan makanan itu diserahkan kepada penduduk di 5 lokasi terjejas iaitu Flat PKNS Kampung Padang, Kampung Baru, Pusat Penempatan Sementara Sungai Seri Ulu Langat, Taman Sri Muda, Shah Alam, Taman Nanding dan Sri Delima (Batu).

Menurut Pengarah Eksekutif Rumah Prihatin, Dato' Irwan Rizal Mohd Ali Napiah "Kira-kira 2,000 pek makanan setiap hari disumbangkan oleh Rumah Prihatin  kepada penduduk terjejas banjir sekitar Lembah Klang". Beliau memaklumkan selepas majlis penyerahan bantuan banjir daripada Kementerian Komunikasi Dan Multimedia (KKMM) yang diwakili Pengarah Jabatan Penerangan Wilayah Persekutuan Kuala Lumpur dan Putrajaya, Encik Lim Ann Teck.


3 mayat kejadian banjir lumpur di Bentong, Pahang ditemukan

BENTONG, 20 Disember - Tiga mayat daripada lima individu yang dipercayai hilang selepas terbabit dalam kejadian banjir lumpur di Telemong, Bentong, Pahang ditemui hari ini.

Dalam operasi mencari dan menyelamat yang dijalankan Jabatan Bomba dan Penyelamat Negeri Pahang hari ini berjaya menemui mayat pertama pada jarak 2 kilometer dari lokasi dipercayai hilang pada jam 1.06 petang tadi.

Penolong Pengarah Operasi Jabatan Bomba dan Penyelamat Malaysia Pahang Ismail Abdul Ghani dalam satu kenyataan memaklumkan, penemuan mayat kedua warga emas ditemukan pada jam 1.20 petang tadi, 100 meter dari lokasi penemuan mayat pertama.

Mayat ketiga berbangsa india, ditemui 100 meter dari lokasi mayat kedua tadi.

Manakala, operasi pencarian mangsa lain yang hilang giat dijalankan.


KPKT teliti cadangan wujudkan semula MyDeposit yang lebih berdaya maju

KUALA LUMPUR, 20 Disember - Kementerian Perumahan dan Kerajaan Tempatan, KPKT sedang meneliti cadangan mewujudkan semula Skim Pembiayaan Deposit Rumah Pertama atau MyDeposit dengan mengkaji model pembiayaan yang lebih berdaya maju serta bermanfaat kepada semua golongan sasar. Menteri KPKT, Datuk Seri Reezal Merican Naina Merican berkata pihaknya menyokong sekiranya skim berkenaan diwujudkan semula kerana ia memberi impak tinggi untuk pembeli rumah pertama terutamanya golongan belia."Walaupun peruntukan kewangan Kerajaan untuk skim ini telah dihentikan tetapi saya amat menyokong pandangan Yang Berhormat bahawa skim ini mempunyai impak yang tinggi untuk pembeli rumah pertama terutamanya golongan belia", jelasnya ketika menjawab pertanyaan Senator Datuk Jefridin Atan dalam Sidang Dewan Negara pagi tadi.Skim MyDeposit bawah KPKT mula diperkenalkan pada tahun 2016. Skim tersebut menawarkan insentif 10% daripada harga rumah atau 30 ribu Ringgit yang terendah kepada pembeli rumah pertama untuk rumah berharga 500 ribu Ringgit ke bawah dengan kelayakan pendapatan isi rumah penerima adalah bawah 15 ribu Ringgit.


COVID-19: 181 kes positif dalam kalangan penduduk terjejas banjir

KUALA LUMPUR, 20 Disember - 181 kes positif COVID-19 direkodkan dalam kalangan penduduk terjejas banjir sehingga pukul 11 pagi tadi.  Menurut Menteri Kesihatan Khairy Jamaluddin, kes positif itu dikesan hasil saringan ke atas semua penduduk terjejas banjir yang ditempatkan di Pusat Pemindahan Sementara (PPS) seluruh negara."Daripada 181 kes, 117 daripadanya dikesan di PPS negeri Selangor, 52 di Pahang, 6 di Kelantan, 4 di Kuala Lumpur serta 1 kes masing-masing di Negeri Sembilan dan Melaka.  Kebanyakan mangsa yang dijangkiti adalah pesakit kategori 1 dan 2 dan mereka telah dipindahkan ke hospital, Pusat kuarantin COVID-19 (PKRC) dan PPS banjir khusus untuk mereka yang dijangkiti. Susulan itu, terdapat 206 orang kontak rapat dan mereka ini sama ada dipindahkan ke PPS khusus, PKRC atau stesen kuarantin. KKM menjangkakan disebabkan bencana banjir ini mungkin akan berlaku peningkatan kes disebabkan keadaan pemindahan yang terpaksa dibuat dalam keadaan berisiko tinggi dan ada langkah langkah kesihatan awam yang tidak dapat dilaksana sepenuhnya. Kita memahami kerana keutamaan menyelamatkan mangsa banjir adalah menyelamatkan penduduk terjejas banjir" jelasnya dalam sidang media di Parlimen. Tambahnya, KKM juga akan menambah bilangan petugas di lapangan bagi memudahkan pelaksanaan saringan COVID-19 di semua PPS terlibat. Dalam perkembangan lain, Khairy turut memaklumkan keputusan menangguhkan Rang Undang-Undang (RUU) Pencegahan dan Pengawalan Penyakit Berjangkit (Pindaan) 2021 dibuat hasil kesepakatan bipartisan dan berlandaskan semangat memorandum persefahaman (MoU) antara kerajaan dan pembangkang. Kementerian Kesihatan tetap berhasrat untuk membawa semula pindaan akta itu, namun ia memerlukan aspek pematuhan dalam kalangan rakyat yang hanya boleh dicapai menerusi kepercayaan dan kemampuan terhadap peruntukan terbabit. "Saya telah setuju dengan pendirian kerana walaupun Kementerian Kesihatan Malaysia rasa pindaan ini sangat-sangat diperlukan namun demikian ini melibatkan isu kesihatan awam, soal pokoknya adalah penerimaan dan pematuhan rakyat. Sekiranya rakyat berpendapat bahawa RUU ini belum lagi dapat sokongan dari semua pihak mungkin akan ada pertikaian dan masalah dari aspek pematuhan".Bacaan kali kedua dan ketiga RUU Pindaan Akta 342 itu akan dibuat dalam sidang Dewan Rakyat seterusnya yang ketika ini butirannya belum ditentukan.


Cuaca semakin baik, mangsa banjir di Kelantan menurun

TANAH MERAH, 20 Disember - Laluan penduduk Tanah Merah, Kelantan iaitu di Kampung Kusial yang terputus hubungan sejak tiga hari lepas, selepas ditenggelami air dijangka akan dibuka kepada semua kenderaan dalam masa terdekat sekiranya cuaca cerah berterusan di negeri itu.

Pegawai Sekretariat Pengurusan Bencana Daerah Tanah Merah, Leftenan Isma Shamizie Mohd Rahim berkata, paras air di laluan tersebut adalah sedalam empat kaki.

Dalam pada itu, beliau berkata, setakat ini jumlah penduduk terjejas banjir di daerah itu kekal seramai 101 orang yang ditempatkan di dua Pusat Pemindahan Sementara (PPS).

Ia melibatkan 81 penduduk terjejas banjir di PPS, SMU (A) Kajang dan 20 orang di Dewan Pemindahan Banjir Tebing Tinggi.


1 lagi kawasan terjejas banjir di Perak, daerah Muallim

KUALA SLIM, 20 Disember - Satu lagi kawasan yang terjejas banjir di Perak, iaitu daerah Muallim.

Tinjauan krew RTM Perak di sekitar Kampung Kuala Slim mendapati, terdapat beberapa buah rumah telah dinaiki air.

Sehingga kini, hanya satu Pusat Pemindahan Sementara (PPS) dibuka, iaitu di Sekolah Kebangsaan (SK) Kuala Slim, menempatkan 39 penduduk daripada 11 keluarga.


Transaksi tol: RFID adalah pilihan, kad Touch 'n Go dan Smart TAG masih boleh digunakan

KUALA LUMPUR 20 Disember - Penggunaan kad Touch 'n Go dan Smart TAG untuk pembayaran tol masih digunakan pada tahun hadapan. Timbalan Menteri Kerja Raya, Datuk Arthur Joseph Kurup berkata pengguna lebuh raya masih boleh menggunakan perkhidmatan tersebut meski kerajaan kini sedang memperluaskan penggunaan teknologi Radio Frequency Identification atau RFID.  Jelasnya dalam sidang Dewan Negara pagi ini, untuk tempoh semasa transaksi tol menggunakan RFID adalah sebagai alternatif tambahan kepada pengguna lebuh raya bertujuan untuk mengurangkan kesesakan di plaza tol.  "Kita memahami kebimbangan yang disuarakan oleh semua pengguna lebuh raya. Saya ingin jelaskan buat masa ini lorong Touch 'n Go dan smartTAG tetap beroperasi di semua lebuh raya dan ia hanya akan dihentikan secara berperingkat mengambil kira kadar penggunaan RFID dan kesediaan lorong RFID", jelasnya bagi menjawab persoalan dibangkitkan senator Aknan Ehtook.  Kementerian Kerja Raya menyasar untuk menghentikan penggunaan Touch 'n Go dan smartTAG pada penghujung 2023 bergantung kepada kadar penggunaan RFID sebelum sebarang keputusan dibuat.  Pada 16 Disember lalu, kementerian itu mengumumkan pelaksanaan transaksi tol menggunakan teknolog RFID secara lebih menyeluruh di laluan Juru, Pulau Pinang hingga Skudai, Johor di Lebuhraya Utara-Selatan bermula 15 Januari depan.


Kejadian tanah runtuh di Taman Belimbing Setia, Melaka: Sebahagian jalan masuk ditutup seminggu

DURIAN TUNGGAL, 20 Disember - Susulan kejadian tanah runtuh di Taman Belimbing Setia, Durian Tunggal, Melaka pada malam semalam, sebahagian jalan masuk ke taman berkenaan ditutup selama seminggu.  Exco Kerja Raya, Pengangkutan, Kemudahan Awam, Infrastruktur dan Pengurusan Banjir negeri, Datuk Rahmad Mariman berkata, ia berikutan tanah runtuh yang berlaku di lereng bukit taman itu, telah menghalang laluan utama ke taman tersebut.  Bagaimanapun, orang ramai dibenar menggunakan laluan lencongan yang telah disediakan.  Katanya, kejadian tanah runtuh berpunca apabila batu penghadang dan longkang yang dipasang sepanjang 90 meter di lereng bukit itu pecah.  Selain itu, faktor hujan berterusan dan peralihan monsun timur laut juga menyebabkan struktur tanah di bukit itu menjadi tidak stabil.  "Ini adalah tembok ataupun krit wall yg telahpun runtuh pada pukul 4 petang semalam dan pada hari ni, berlaku runtuhan kedua. Tindakan awal JKR malam tadi adalah membuat penutupan demi keselamatan penduduk-penduduk di sini", jelasnya selepas melawat lokasi kejadian.


Rangkuman banjir pagi, jumlah penduduk di PPS meningkat kepada lebih 37,600 orang

KUALA LUMPUR, 20 Disember - Jumlah penduduk terjejas banjir di lapan negeri yang berada di Pusat Pemindahan Sementara, PPS semakin meningkat setakat pagi ini iaitu 37,697 orang daripada 7,592 buah keluarga berbanding petang semalam hanya melebihi 34,000 orang. Kemas kini portal bencana Agensi Pengurusan Bencana Negara (NADMA) setakat 11.00 pagi menunjukkan 388 PPS masih aktif melibatkan 36 daerah terjejas.Ia melibatkan negeri Kelantan, Terengganu, Pahang, Melaka, Negeri Sembilan, Selangor, Perak dan Kuala Lumpur.Di SELANGOR, seramai 16,119 orang daripada 1,842 keluarga telah dipindahkan ke PPS melibatkan daerah Sepang, Sabak Bernam, Petaling, Kuala Selangor, Kuala Langat, Klang, Hulu Langat, Gombak dan Hulu Selangor.Paling ramai daerah Klang iaitu 10,157 orang daripada 483 buah keluarga. Semalam Selangor merekodkan lebih 15,000 penduduk terjejas yang dipindahkan ke 108 PPS.Di PAHANG pula 15,049 orang daripada 4,245 buah keluarga masih berlindung di PPS yang dibuka di 9 daerah iaitu Bentong, Bera, Jerantut, Kuantan, Lipis, Maran, Pekan, Raub, TemerlohSejak semalam, penduduk terjejas banjir di negeri itu terus meningkat dengan 14,143 orang daripada 3,922 keluarga telah ditempatkan di 186 PPS, rekod pada sebelah petang.Di Kelantan, seramai 4,368 orang terjejas daripada 995 buah keluarga. Enam jajahan terjejas iaitu Tanah Merah, Pasir Mas, Kuala Krai, Kota Bharu, Jeli dan Gua Musang. Paling ramai di jajahan Gua Musang iaitu 2,338 daripada 488 buah keluarga diikuti Kuala Krai 1,312 orang daripada 316 buah keluarga.Setakat petang semalam, Kelantan merekodkan 4,324 orang daripada 1,065 keluarga dipindahkan ke PPS.Di KUALA LUMPUR, seramai 522 penduduk terjejas dipindahkan ke 3 PPS, iaitu Dewan Jalan Hamzah, Dewan Sultan Ismail dan SJK (T) Saraswathy.Manakala di MELAKA, jumlah penduduk terjejas yang dipindahkan adalah seramai 710 orang daripada 153 buah keluarga.Tiga daerah terjejas, iaitu Alor Gajah, Jasin dan Melaka Tengah dengan PPS yang masih aktif sebanyak 11 buah.Di NEGERI SEMBILAN, seramai 456 orang terjejas daripada 102 buah keluarga. Empat daerah terjejas iaitu Jelebu, Port Dickson, Rembau dan Seremban.Di PERAK, 185 penduduk terjejas setakat pagi ini. Mereka dari 48 buah keluarga yang kini berada di 3 PPS, iaitu Dewan Majlis Perbandaran Teluk Intan, SM Abdul Talib, Changkat Jong dan SK Kuala Slim.Semalam Perak hanya merekodkan seramai 69 penduduk terjejas yang berada di PPS.Di TERENGGANU, seramai 288 penduduk daripada 68 buah keluarga masih berada di 7 PPS, iaitu Dungun dua buah, iaitu Dewan Orang Ramai Kampung Pasir Raja dan Dewan Serbaguna Kg. Shukor.Manakala di Kemaman, 5 PPS masih aktif antaranya di Dewan Sivik Air Putih, Dewan SK Lembah Jabor dan Masjid Tebak Batu 16.

Semalan Jabatan Meteorologi telah menamatkan Amaran Hujan Berteurtsan di ke semua negeri.


32 selamat, 3 masih hilang kejadian banjir lumpur di Bentong

BENTONG, 20 Disember - Seramai 35 orang termasuk sembilan kanak-kanak berdepan detik cemas apabila terkandas dalam satu kejadian banjir lumpur ketika mengunjungi Chalet Bobby Eco Camp, Bentong, Pahang pada malam Sabtu.  Penolong Pengarah Operasi Jabatan Bomba dan Penyelamat Malaysia (JBPM) Pahang, Ismail Abdul Ghani berkata, Pihaknya menerima laporan kejadian tersebut pada Sabtu jam 10.40 malam dan mengarahkan Balai Bomba dan Penyelamat Genting Highlands dan Gombak ke lokasi kejadian dengan bantuan dari Pasukan STORM Negeri Pahang.  Pada jam 4.09 pagi semalam, pihak bomba telah menemui 32 orang termasuk lapan kanak-kanak berada dalam keadaan kesejukkan dan tidak berani untuk berada di dalam chalet kerana bimbang akan ancaman arus sungai yang deras.  Bagaimanapun katanya, selepas kiraan mangsa dibuat, tiga mangsa tidak ditemui.  Justeru, operasi mencari dan menyelamat mangsa diteruskan dengan bantuan tiga ekor anjing pengesan dan tujuh anggota Unit Pengesan dalam jarak 300 meter radius dari kawasan kejadian.  Namun, Operasi mencari mangsa hilang semalam membabitkan 22 pegawai dan anggota bomba, ditangguhkan pada 6.30 petang ekoran cuaca gelap dan akan bersambung hari ini.


Perodua tawar khidmat percuma pasca banjir

KUALA LUMPUR, 20 Disember - PERODUA menawarkan bantuan, termasuk rebat perkhidmatan tunda, diskaun ke atas alat ganti terpilih dan pemeriksaan percuma untuk semua pemilik kenderaan jenamanya yang terjejas akibat banjir kilat baru-baru ini.

Ini melibatkan Selangor, Putrajaya, Kuala Lumpur, Melaka, Kelantan, Terengganu dan Pahang terjejas akibat banjir bermula semalam

“Pelanggan sangat penting bagi kami dan perkhidmatan nilai tambah ini disediakan untuk membantu meringankan sedikit beban yang terpaksa ditanggung pelanggan kami semasa bencana ini,” kata Presiden & Ketua Pegawai Eksekutif Perodua, Dato’ Zainal Abidin Ahmad.

"Walaupun beberapa pusat servis kami turut terjejas akibat banjir, pelanggan kami digalakkan untuk merujuk mana-mana cawangan perkhidmatan kami di seluruh Malaysia untuk mendapatkan bantuan."

"Kami sedang melakukan yang terbaik untuk menyambung semula operasi kami (di kawasan terjejas) secepat mungkin," tambahnya.

Pelanggan Perodua boleh menuntut perkhidmatan tunda sehingga maksimum RM100 di cawangan servis Perodua berhampiran dengan terma dan syarat dikenakan.

Selain itu, Perodua turut menawarkan potongan 20 peratus untuk alat ganti terpilih kepada pemilik Perodua yang kenderaan yang rosak akibat banjir.

"Alat ganti tulen PERODUA disertakan dengan waranti pengeluar dan pihak kami tidak menggunakan sebarang alat ganti tiruan kerana ini boleh menjejaskan prestasi kenderaan," kata Dato' Zainal.

Ia termasuk semua barangan elektronik, gasket baik pulih enjin, tempat duduk kenderaan, perapi pintu (door trims) dan permaidani.

Pelanggan yang terjejas banjir, boleh hubungi di talian bebas tol khidmat pelanggan PERODUA 1-800-88-6600 untuk bantuan.


Sultan Selangor titah LZS hulur segera bantuan ke PPS

SHAH ALAM, 19 Disember - Sultan Selangor, Sultan Sharafuddin Idris Shah menitahkan Lembaga Zakat Selangor (LZS) terus menghulurkan bantuan ke Pusat Penempatan Sementara (PPS) banjir dan mengenal pasti situasi rakyat yang kritikal.

Menerusi hantaran facebook rasmi Istana Selangor @Selangor Royal Office, baginda dengan tegas mahu pihak berkuasa yang bertanggungjawab agar menyegerakan bantuan ke pelusuk kawasan yang terjejas.

Baginda juga menyeru agar pelan tindakan lebih komprehensif dikemas kini khususnya apabila berhadapan dengan fenomena banjir luar jangkaan, supaya respon pantas dapat diambil serta kebajikan dan kesejahteraan rakyat sentiasa terjaga.

Sultan Selangor turut menzahirkan rasa sedih dan dukacita dengan bencana banjir terburuk yang sedang melanda sebahagian besar daerah di negeri itu susulan hujan lebat sejak beberapa hari lalu.

"Baginda dimaklumkan banyak lokasi yang terjejas dan terputus hubungan akibat jalan raya dinaiki air, serta kawasan kediaman yang dilanda banjir luar biasa sehingga kini.

Baginda menyaksikan sendiri gambar dan video kawasan terjejas dan turut risau dan bimbang dengan kesukaran yang sedang dihadapi oleh rakyat jelata," kata hantaran itu.

Bagaimanapun, baginda terharu melihat semangat kerjasama yang ditunjukkan oleh ahli masyarakat dan kumpulan sokongan yang saling membantu antara satu sama lain ketika berdepan keadaan amat meruncing.

"Baginda berdoa ke hadrat Allah Subhanahu Wata’ala agar bencana banjir ini segera berakhir dan semua urusan rakyat jelata dipermudah serta kembali seperti sedia kala," menurut hantaran itu.


SPRM berjaya lucut hak aset Exco Johor

JOHOR BAHRU, 19 DISEMBER - Mahkamah Tinggi Johor Bahru membenarkan permohonan Suruhanjaya Pencegahan Rasuah Malaysia (SPRM) dalam rayuannya hari ini untuk melucut hak harta bernilai lebih RM6 juta milik bekas Exco Kerajaan Johor, Datuk Abd. Latif Bandi, anak dan menantunya.Semua harta berkenaan membabitkan 19 kereta mewah termasuk Mercedes Benz G63 AMG, Bentley Continental GT Coupe, Land Rover Proversport, Porsche Cayenne, Nissan Skyline dan Toyota Vellfire serta Honda HRV.Selain itu 2 motosikal berkuasa tinggi, 16 jam tangan mewah, 15 beg tangan mewah, 15 item barangan kemas, selain mata wang Singapura, Hong Kong, Kuwait, Korea dan Jepun.Hakim, Datuk Abu Bakar Katar dalam penghakimannya berkata, keputusan itu sekaligus mengenepikan keputusan Mahkamah Sesyen pada 27 Mei 2019, yang menolak permohonan pihak pendakwaan dan memerintahkan semua harta disita perlu dikembalikan kepada pemilik berdaftar.  Mahkamah berpendapat, Hakim Mahkamah Sesyen dalam penghakimannya terkhilaf apabila gagal menimbangkan permohonan dibawah Seksyen 41 (1) Akta SPRM. Setelah meneliti rekod rayuan, Perayu iaitu SPRM berjaya membuktikan semua harta itu diperolehi secara haram bagi kesalahan Seksyen 16 (a) B dan Seksyen 28(1)(c) Akta SPRM.  Mahkamah Tinggi berpuas hati bahawa tiada pembelian suci hati dengan balasan berharga berkaitan semua harta yang terlibat.  Peguam, Abd Rahim Ali memohon penangguhan pelucutan hak harta bagi membolehkan pihaknya memfailkan rayuan dalam tempoh terdekat.  Hakim Datuk Abu Bakar kemudian, memerintahkan responden mengemukakan permohonan penangguhan pelucutan harta.  Kes dikendalikan Timbalan Pendakwa Raya SPRM, Mahadi Abdul Jumaat.


PPS di Selangor akan ditambah baik

KLANG, 19 Disember - 103 Pusat Pemindahan Sementara (PPS) di Selangor bakal ditambah baik termasuk aspek penghantaran makanan. Perdana Menteri, Datuk Seri Ismail Sabri Yaakob ketika menyatakan komitmen itu turut menjelaskan, kemudahan seperti katil dan tandas mudah alih juga akan disediakan dalam tempoh terdekat untuk penduduk terjejas banjir. Pihak Berkuasa Tempatan, PBT juga bertanggungjawab dalam aspek pembersihan seperti tandas dan longkang. Beliau menjelaskannya dalam sidang media selepas mempengerusikan mesyuarat bencana banjir di Pejabat Daerah Tanah Klang, Selangor. Mesyuarat turut disertai Ketua Setiausaha Negara, Tan Sri Mohd Zuki Ali, Ketua Pengarah Kesihatan, Tan Sri Dr Noor Hisham Abdullah, Menteri Besar Selangor, Datuk Seri Amirudin Shari dan ketua-ketua agensi serta pihak berkuasa.Datuk Seri Ismail Sabri turut mengumumkan kerajaan bersetuju menyediakan peruntukan awal sebanyak RM 100 juta untuk pasca banjir bagi membaiki kerosakan rumah dan infrastruktur lain. Beliau berkata kerajaan memahami banyak kerosakan berlaku akibat banjir yang melanda beberapa negeri ketika ini.Selain itu, kerajaan bersetuju memberi sumbangan RM 1,000 kepada setiap isi rumah yang terjejas akibat bencana banjir.Syarikat GLC dan GLIC juga akan turut membantu kerajaan dalam memulihkan situasi pasca banjir. Dalam pada itu, Datuk Seri Ismail Sabri memaklumkan Kementerian Kesihatan bersetuju menyediakan pasukan perubatan di setiap PPS di seluruh negara. Keperluan itu bagi meningkatkan tahap keselamatan serta kesihatan penduduk terjejas banjir. Kementerian Kesihatan juga akan menentukan jumlah pasukan perubatan yang ditugaskan di PPS.


Cuti kecemasan kepada penjawat awam terjejas banjir

KLANG, 19 Disember - Kerajaan bersetuju memberi cuti kecemasan kepada penjawat awam yang terkesan akibat banjir.

Perkara itu diumumkan Perdana Menteri, Datuk Seri Ismail Sabri Yaakob.

Dalam masa sama, beliau menyeru pihak swasta juga harus memberikan cuti kecemasan tanpa potongan gaji dan ditolak cuti tahunan.

"Kita faham kesusahan mereka jadi kerajaan setuju beri cuti kecemasan, bila mereka masuk kerja semua boleh bincang dengan ketua jabatan masing-masing untuk menentukan cuti. Harap selepas mereka dah balik ke rumah selesaikan cuci rumah dan sebagainya, bolehlah bekerja semua," katanya dalam sidang media selepas mempengerusikan mesyuarat bencana banjir di Pejabat Daerah Tanah Klang, Selangor.

Mesyuarat turut disertai Menteri Besar Selangor, Datuk Seri Amirudin Shari, Ketua Pengarah Kesihatan, Tan Sri Dr Noor Hisham Abdullah, Ketua Setiausaha Negara, Tan Sri Mohd Zuki Ali dan ketua-ketua agensi dan pihak berkuasa.

Sebelum itu, Perdana Menteri melawat penduduk terjejas banjir di Sekolah Kebangsaan (SK) Johan Setia dan SK Teluk Gong, Klang.


Agong sifatkan banjir kali ini ibarat tragedi 1971

KUALA LUMPUR, 19 DISEMBER - Yang di-Pertuan Agong Al-Sultan Abdullah Ri'ayatuddin Al-Mustafa Billah Shah, menyifatkan senario banjir yang melanda ibu negara malam tadi, seolah-olah sama dengan banjir besar yang berlaku pada 1971.Dalam perkongsian di Facebook Istana Negara, Seri Paduka Baginda bertitah rakyat Malaysia perlu mengambil teladan untuk bersiap sedia."Semua pihak membuat persediaan rapi memandangkan cuaca diramalkan kurang baik pada bulan ini (Disember) dan Januari," menurut kenyataan itu.Seri Paduka bertitah demikian selepas berkenan mencemar duli turun padang membuat lawatan peribadi menziarahi penduduk terjejas banjir di Pusat Pemindahan Sementara (PPS) di Kelab Sultan Sulaiman di Kampung Baru.Seri Paduka Baginda turut berkenan meluangkan masa hampir sejam bagi menyantuni dan beramah mesra bersama penduduk-penduduk terjejas banjir di PPS Kelab Sultan Sulaiman.Al-Sultan Abudllah juga menyeru agar agensi-agensi kerajaan bertindak pantas untuk memberi bantuan kepada penduduk terjejas banjir."Hulurkan segala bentuk bantuan kepada mangsa-mangsa banjir di seluruh negara dengan lebih pantas, termasuk khemah-khemah yang mencukupi di PPS untuk keselesaan mangsa-mangsa banjir"."Patuhi semua nasihat dan arahan yang dikeluarkan oleh kerajaan demi keselamatan diri dan keluarga tersayang," katanya.Dalam lawatannya, Seri Paduka menzahirkan rasa simpati terhadap penduduk terjejas dan berpesan supaya terus bersabar dengan keadaan yang berlaku.


Banjir: Lebuhraya Kuala Lumpur-Karak, LPT1 terjejas

KUANTAN, 19 Disember - Banjir dan tanah runtuh dilaporkan berlaku di sepanjang Lebuhraya Kuala Lumpur-Karak (KLK) dan Lebuhraya Pantai Timur Fasa 1 (LPT 1).  Perkara tersebut disahkan pengendali lebuh raya berkenaan susulan hujan lebat yang berterusan sejak semalam.

Menurut Pengurus Besar Kanan Ketua Anih Berhad, Radzimah Mohd Radzi menerusi satu kenyataan memaklumkan, setakat pukul 9 pagi tadi hanya laluan Lebuhraya Kuala Lumpur dari Genting menghala ke Gombak boleh dilalui manakala kesemua jalan lain adalah terhalang iaitu selepas Kilometer 66.  Jelas beliau, kebanyakan laluan masih terhalang dan pengguna boleh mendapatkan info semasa laluan alternatif menerusi Jabatan Kerja Raya (JKR) Pahang.  Individu terjejas yang terkandas di lebuh raya juga akan diberikan bantuan sewajarnya oleh petugas lebuh raya seperti bantuan makanan dan minuman.


Jenazah 9 beranak selamat dikebumikan dalam satu liang lahad

SHAH ALAM, 19 Dis - Jenazah 9 beranak yang maut dalam kemalangan berdekatan Hentian Rehat dan Rawat (R&R) USJ, Lebuhraya ELITE, kini selamat dikebumikan dalam satu liang lahad atas permintaan keluarga. Kesemua jenazah dikebumikan di Tanah Perkuburan Islam Seksyen 21, Shah Alam.Seramai 5 pegawai polis trafik mengiringi van jenazah ke tanah perkuburan.Mangsa yang terkorban adalah Allahyarham Norul Naziah Buyong, 37 tahun dan empat anaknya iaitu Razarul Amin Abd. Razak, 17; Razatul Aliah, 16; Puteri Hidayah Abd Razak, 12; dan Muhamad Aizat Syazwan, 10.Empat lagi anak suri rumah itu turut maut iaitu Muhamad Rolkaizat Rezky, 9; Muhamad Hidayat Hakimie, 7; Puteri Nur Ain Syalwana, 3; dan Muhammad Raid Fathi yang berusia 10 bulan.Tragedi tersebut turut mengorbankan Mohamad Rahimi Rolex yang dipercayai mahu membantu membaiki kereta keluarga tersebut.

Wartawan: Siti Farah Nadia / RTM Selangor


Keutamaan kerajaan selamatkan nyawa rakyat - PM

PUCHONG, 19 Disember - Keutamaan kerajaan kini ialah memindahkan penduduk terjejas banjir demi menyelamatkan nyawa mereka.

Perdana Menteri, Datuk Seri Ismail Sabri Yaakob, segala usaha untuk menyelamatkan penduduk yang terperangkap banjir akan segera dilakukan.

"Mangsa banjir jangan bimbang, kita akan pastikan segala usaha untuk menyelamat mereka dilakukan. Cuma saya minta berhati-hati dalam keadaan banjir, jaga anak masing-masing dan kekal berada di tempat selamat," katanya pada sidang media khas di Pusat Kawalan Operasi Bencana Negara malam tadi.

Katanya, Agensi Pengurusan Bencana Negara (NADMA) telah kerjasama dengan Jabatan Kebajikan Masyarakat membantu menghantar makanan kepada mangsa banjir di pusat pemindahan sementara.

Selain Selangor , negeri lain terjejas banjir termasuk Pahang, Terengganu, Kelantan, Melaka, Negeri Sembilan dan Perak.


Hujan lebat dijangka berterusan di beberapa negeri hingga esok - MetMalaysia

KUALA LUMPUR, 18 Disember - Hujan lebat berterusan diramal berlaku di beberapa kawasan di Perak, Kelantan, Pahang, Selangor dan Negeri Sembilan sehingga esok.

Berikutan itu, Jabatan Meteorologi Malaysia (MetMalaysia) dalam kenyataan mengeluarkan amaran cuaca buruk di Hilir Perak dan Muallim di Perak, dan Gua Musang (Kelantan).

Ia turut melibatkan Tanah Tinggi Cameron, Lipis, Raub, Bentong, Temerloh, Maran dan Pekan (Pahang), Sepang (Selangor), Jelebu (Negeri Sembilan) dan Putrajaya.

Manakala amaran waspada bagi beberapa kawasan yang dijangka berlaku hujan berterusan pula Kuala Muda, Sik, Baling, Kulim dan Bandar Baharu di Kedah, Kerian, Larut, Matang dan Selama, Hulu Perak, Kuala Kangsar, Manjung, Kinta, Perak Tengah, Kampar, Bagan Datuk dan Batang Padang di Perak serta Pulau Pinang.

Amaran waspada juga melibatkan Tumpat, Pasir Mas, Kota Bharu, Jeli, Tanah Merah, Bachok, Machang, Pasir Puteh dan Kuala Krai di Kelantan, Terengganu, Bera dan Rompin di Pahang, Seremban, Port Dickson, Kuala Pilah, Rembau, Jempol dan Tampin di Negeri Sembilan, Melaka serta Tangkak, Segamat, Muar dan Batu Pahat di Johor.


Pamantauan berterusan tangani perbezaan harga barangan keperluan asas

JELI, 17 Disember - Isu perbezaan harga barang keperluan asas perlu ditangani sebaiknya agar rakyat tidak dibebani peningkatan kos sara hidup.

Menteri di Jabatan Perdana Menteri (Ekonomi) Datuk Seri Mustapa Mohamed berkata, pemantauan berterusan selain perbincangan bersama pihak berkepentingan, wajar dilaksana dari semasa ke semasa agar tiada pihak yang teraniaya.

Beliau akui, isu perbezaan harga barangan mungkin tidak dapat di elakkan namun jurang perbezaan itu seharusnya berada pada tahap yang minima.

Beliau bercakap kepada media selepas meninjau pelaksanaan Program Jualan Keluarga Malaysia anjuran Kementerian Perdagangan Dalam Negeri dan Hal Ehwal Pengguna (KPDNHEP) Kelantan di Jeli.


Varian Omicron: 11 lagi kes dikesan

PUTRAJAYA, 18 Disember - Kementerian Kesihatan (KKM) mengesan 11 lagi kes COVID-19 membabitkan varian Omicron di negara ini.

Ketua Pengarah Kesihatan,Tan Sri Dr Noor Hisham Abdullah berkata sembilan individu yang dijangkiti merupakan warga tempatan.

Dua lagi kes membabitkan warga Nigeria.

“Lima kes menjalani kuarantin di rumah, manakala enam kes menjalani kuarantin di stesen kuarantin. Kesemua kes ini sedang dalam siasatan lanjut bagi mengenal pasti punca jangkitan dan kontak rapat,” katanya dalam satu kenyataan akhbar.

Mereka mempunyai sejarah perjalanan ke United Kingdom, Amerika Syarikat, Nigeria, Arab Saudi dan Australia.


Bantuan Khas COVID-19 Fasa 3 dibayar Isnin ini

KUALA LUMPUR, 18 Disember - Pembayaran Fasa 3 Bantuan Khas COVID-19 (BKC) sebanyak RM300 akan dibuat pada Isnin melibatkan peruntukan berjumlah RM1.2 bilion untuk 3.8 juta penerima isi rumah.

Perdana menteri Datuk Seri Ismail Sabri Yaakob berkata dengan pembayaran itu, lengkaplah nilai bantuan di bawah BKC berjumlah RM4.6 bilion yang menzahirkan komitmen kerajaan dalam memastikan dapat meringankan beban rakyat.

Kerajaan sentiasa komited memastikan bantuan yang disediakan ini menjamin kesejahteraan Keluarga Malaysia.

Menurutnya, bayaran BKC akan terus dikreditkan ke dalam akaun bank bagi penerima yang mempunyai akaun bank.

Manakala untuk penerima yang tidak mempunyai akaun bank termasuk di Sabah dan Sarawak akan dibuat melalui cawangan Bank Simpanan Nasional (BSN).

Semakan status kelulusan BKC boleh dibuat melalui Portal BKC.


Banjir di Pahang: 845 penduduk terjejas, 36 buah PPS dibuka

KUANTAN, 18 Disember - Perkembangan banjir di Pahang.

Setakat jam 12.00 tengahari tadi, seramai 845 penduduk terjejas banjir kini ditempatkan di 36 buah pusat pemindahan sementara (PPS) membabitkan daerah Maran, Raub, Lipis dan Jerantut. Jumlah tersebut meningkat berbanding 336 penduduk terjejas banjir yang ditempatkan di 14 (PPS) pada jam 7 pagi tadi.

Menurut Portal Info Bencana Jabatan Kebajikan Masyarakat (JKM), sebanyak 9 PPS dibuka di Maran dengan jumlah penduduk 225 orang daripada 52 keluarga dipindahkan.

Di Raub pula sebanyak 18 PPS dibuka dengan 533 penduduk daripada 159 keluarga ditempatkan.  Di daerah Lipis pula seramai 124 orang daripada 36 penduduk dipindahkan ke 5 PPS.

Jerantut pula setakat ini 4 PPS dibuka dengan penempatan 131 penduduk daripada 23 keluarga.


Tinjauan kejadian tanah runtuh di Jalan Jimah - Sendayan

JIMAH, 18 Disember - Kru Berita Ehwal Semasa RTM, Negeri Sembilan membuat tinjauan kejadian tanah runtuh di Jalan Jimah - Sendayan.

Tinjauan mendapati, kerja- kerja pembersihan mula dilakukan sejak pukul 9:00 pagi tadi dan wakil Jabatan Kerja Raya (JKR) serta agensi Kawal Selia turut berada di lokasi bagi memantau situasi terkini.

Kejadian dipercayai berpunca daripada longkang pemaju yang runtuh dan menyebabkan paip pecah.

Sementara itu, hujan lebat sejak petang semalam turut mengakibatkan beberapa kawasan di Negeri Sembilan mengalami banjir kilat.

Seramai 274 penduduk terjejas banjir ditempatkan di lima buah Pusat Pemindahan Sementara yang telah dibuka.


Banjir Kelantan: laluan Jeli-Dabong terputus hubungan dan tidak boleh dilalui oleh kenderaan ringan

JELI, 18 Disember - Susulan hujan lebat berterusan, laluan Jeli-Dabong, Kelantan kini terputus hubungan dan tidak boleh dilalui oleh kenderaan ringan.

Ketua Balai Bomba dan Penyelamat Jeli, Adni Mohd Ibrahim, pihaknya menjangkakan, jika hujan mulai reda, air banjir di laluan tersebut akan surut dalam masa 3 jam lagi sebelum dapat kembali digunakan.

Pihaknya turut menjangkakan, cuaca lebat ini akan mengakibatkan jumlah penduduk terjejas banjir di daerah itu akan meningkat.

Setakat ini hanya 1 Pusat Pemindahan Sementara dibuka di daerah itu melibatkan Sekolah Kebangsaan Kuala Balah.

Setakat pukul 11.30 pagi, PPS tersebut menempatkan 44 penduduk terjejas banjir.


Banjir Terengganu, tiga PPS dibuka setakat ini

DUNGUN, 18 Disember - Terengganu juga mencatatkan peningkatan angka penduduk terjejas banjir.

Satu lagi pusat pemindahan sementara, PPS di buka menjadikan tiga PPS di dua daerah iaitu Dungun dan Kemaman.

Setakat 11 pagi tadi, 69 penduduk daripada 15 keluarga ditempatkan di tiga PPS berkenaan.

Sekretariat Jawatankuasa Pengurusan Bencana Negeri, dalam laporannya memaklumkan, daerah Dungun mencatatkan pertambahan penduduk yang terjejas dengan 32 penduduk daripada 8 keluarga berbanding 29 penduduk daripada 7 keluarga, sebelum ini.

Manakala di daerah Kemaman PPS Dewan Sivik Air Putih kekal dengan 37 penduduk daripada 7 keluarga sejak malam tadi.

Keadaan paras air di beberapa sungai utama kini masih menunjukkan trend peningkatan paras air.


Banjir kilat di Klang: 7 Pusat pemindahan sementara dibuka

SELANGOR, 18 Disember - Kita mulakan Berita Pagi dengan perkembangan banjir di Selangor.

Kira-kira 20 kawasan di daerah Klang dilanda banjir kilat akibat hujan berterusan sejak pukul dua petang semalam.

Setakat pukul dua pagi tadi, sebanyak 7 buah pusat pemindahan sementara (PPS) dibuka bagi menempatkan 329 orang penduduk terjejas banjir.

Menurut Pengarah Jabatan Bomba dan Penyelamat Malaysia (JBPM) Selangor, Norazam Khamis, Kampung Nelayan Telok Gong antara kawasan paling terkesan ekoran limpahan air di kawasan kumbahan dan longkang yang menyebabkan paras air naik sedalam 1 meter.

Beliau berkata pihaknya giat menjalankan kerja-kerja menyelamat dan membawa mangsa-mangsa yang dikhuatiri masih berada di kawasan dinaiki air itu.

Tujuh PPS yang dibuka ialah Masjid Al Islah, Sekolah Kebangsaan Telok Gong, Sekolah Kebangsaan Johan Setia, Balai MPKK Sungai Pinang, Balai Raya Orang Asli Pulau Indah, Sekolah Rendah Agama Pulau Indah dan Balai MPKK Perigi Nanas.

Selain Telok Gong kawasan lain terjejas adalah Pulau Indah, Pandamaran, Bandar Botanik, Telok Gadong, Bandar Sultan Suleiman dan Bukit Tinggi.


10 termasuk sembilan beranak maut dalam kemalangan

SUBANG JAYA, 18 DISEMBER - Sepuluh individu termasuk lapan kanak-kanak maut dalam kemalangan melibatkan tiga kereta dan sebuah treler di kawasan Rehat & Rawat USJ Lebuhraya ELITE menghala Shah Alam, malam tadi.

Mangsa yang meninggal dunia ialah lima kanak-kanak lelaki dan tiga kanak-kanak perempuan serta seorang lelaki dan seorang wanita.

Pengarah Jabatan Bomba dan Penyelamat Selangor Norazam Khamis berkata kemalangan membabitkan dua Proton Wira, sebuah Perodua Axia dan sebuah treler.

Beliau berkata sepasukan 12 anggota dari Balai Bomba dan Penyelamat (BBP) Subang Jaya dan BBP Puchong dikejarkan ke lokasi kejadian selepas menerima panggilan jam 11.42 malam tadi untuk operasi menyelamat.

"Nahas melibatkan 17 mangsa yang mana 10 daripadanya disahkan meninggal dunia dilokasi kejadian," katanya dalam kenyataan pagi ini.

Norazam berkata, sebaik tiba di lokasi bomba bertindak mengeluarkan mangsa dengan menggunakan peralatan khas.

"Sebuah kren digunakan untuk mengangkat treler terbabit. Semua mangsa berjaya dikeluarkan dan diserahkan kepada pihak polis.

"Bagaimanapun, 10 mangsa disahkan meninggal dunia di lokasi kejadian," katanya.

Mangsa yang maut dikenali sebagai Norul Naziah Buyong, 37, dan lapan anaknya iaitu bayi lelaki berusia 10 bulan, Muhammad Raid Fathi Abd Razak, Puteri Nur Ain Syalwana Abd Razak, 3; Muhammad Hidayat Hakimie Abd Razak, 7; Muhamad Rolkaizat Rezky Abd Razak, 9; Muhamad Aizat Syazwan Abd Razak, 10; Puteri Hidayah Abd Razak, 12; Razatul Aliah Abd Razak, 16;  Muhamad Razarul Amin Abd Razak, 17.

Seorang lagi yang maut ialah mekanik Mohamad Rahimibin Rolex berusia 27 tahun.

“Mangsa yang cedera suami kepada Norul Naziah dikenali sebagai Abd Razak Majit, 50; dan sepupu mereka Mimie Nafiesa Abdullah, 19; Ihyat Sufi Shokip serta Ummi Nasuha Annuwar masing-masing berusia 20 tahun,” katanya.

Kesemua mayat dibawa ke Hospital Shah Alam untuk bedah siasat.

Beliau berkata individu yang menaiki treler tidak mengalami sebarang kecederaan dikenali sebagai Mohd Khairol Kamal Abdullah, 45; serta dua anaknya Haiqal Haziq, 19; dan Hafiey Hamziey, 14.

Menurut Norazam, operasi ditamatkan pada 2.40 pagi.


PRU DUN Sarawak: Cuaca cerah diramalkan esok

KUALA LUMPUR, 17 Disember - Cuaca cerah diramalkan sepanjang waktu pagi esok semasa pengundian Pilihan Raya Umum Dewan Undangan Negeri Sarawak (PRU DUN) Sarawak ke-12, esok.

Menurut laman sesawang Jabatan Meteorologi Malaysia (MetMalaysia) ia melibatkan semua 12 bahagian negeri.

Bagaimanapun pada sebelah petang , cuaca cerah diramalkan hanya di Miri dan Limbang , sementara cuaca hujan diramalkan di Kapit dan Bintulu.

Manakala ribu petir diramalkan di Kuching, Samarahan, Sri Aman, Serian, Betong, Sarikei, Sibu dan Mukah.

Justeru pengundi dinasihatkan untuk merancang awal waktu keluar mengundi dan jangan lupa membawa dokumen pengenalan diri serta mematuhi SOP yang telah ditetapkan.


PRU DUN Sarawak: 1,866 pusat pengundian, 46,565 petugas SPR

KUCHING, 17 Disember - Sebanyak 1,866 pusat mengundi dan 3,555 saluran mengundi akan di buka pada Pilihan Raya Umum Dewan Undangan Negeri Sarawak (PRU DUN) Sarawak ke-12, esok.

Setiausaha Suruhanjaya Pilihan Raya (SPR), Dato Indera Ikmalrudin Ishak memaklumkan seramai 46,565 orang petugas SPR akan bertugas bagi proses pengundian berkenaan.

Proses pengundian esok akan melibatkan 1.21 juta pengundi berdaftar.

SPR telah menjalankan semakan peralatan mengundi seperti peti undi, dakwat pilihan raya, kertas undi dan petak undi hari ini bagi memastikan semua peralatan pengundian lengkap dan berkeadaan baik.

Peralatan tersebut telah diagihkan kepada ketua-ketua tempat mengundi bagi setiap saluran mengundi.

SPR turut menasihatkan pengundi supaya keluar mengikut masa keluar yang digalakkan seperti yang tercatat dalam aplikasi MySPR Semak.

Namun jika pengundi tidak dapat hadir pada masa keluar mengundi yang digalakkan, mereka masih boleh keluar mengundi mengikut kelapangan masa dari pukul 7.30 pagi hingga 5.00 petang atau waktu yang telah diwartakan.

SPR turut mengingatkan majikan supaya membenarkan pekerja mereka yang berdaftar sebagai pemilih untuk keluar mengundi.

Sekiranya mana-mana majikan tidak membenarkan pekerja untuk keluar mengundi boleh diambil tindakan mengikut Seksyen 25 kurungan 3 Akta Kesalahan Pilihan Raya 1954 yang memperuntukkan hukuman denda RM5,000 atau penjara selama setahun jika sabit kesalahan.


Kawal isu LGBT di media sosial, JAKIM wujudkan task force sedia bahan advokasi

PUTRAJAYA, 17 Disember - Jabatan Kemajuan Islam Malaysia (JAKIM) sedang menyusun pelan komunikasi lebih efektif dan komprehensif bagi mengawal isu berkait LGBT daripada terus membarah.

Menurut Timbalan Menteri di Jabatan Perdana Menteri (Hal Ehwal Agama), Datuk Ahmad Marzuk Shaary, penekanan menerusi platform media sosial dilihat sesuai bagi memberi kesedaran serta penerangan kepada masyarakat dalam menangani isu tersebut.

''Kita akan buat kaunter naratif dalam rupa bentuk video, penjelasan, penerangan, kempen dan juga dan cara penyampaian melalui media social seperti twitter, tiktok yang menjadi platform anak muda, khususnya bagi mendapat maklumat perlu diperhebatkan secara lebih hebat melalui media arus perdana seperti TV dan Radio. Radio pun kita akan gunakan platform itu''.

Bahan advokasi sedia ada juga perlu diubah kepada bentuk lebih kreatif serta mudah untuk difahami.

Beliau berkata demikian selepas mempengerusikan Mesyuarat Khas Jawatankuasa Menangani Isu LGBT di Media Baharu di Kompleks Islam Putrajaya.

Ujarnya, semua pihak juga perlu mengambil sikap proaktif agar isu tersebut dapat dibendung dan kesedaran mengenainya dapat dipupuk bermula dari awal.


URUS, bantu peminjam secara menyeluruh, buka permohonan sehingga 31 Januari 2022

KUALA LUMPUR, 17 Disember - Perdana Menteri turut memaklumkan, industri perbankan bersama Agensi Kaunseling dan Pengurusan Kredit (AKPK) sedang giat melaksanakan Program Pengurusan dan Ketahanan Kewangan (URUS) bagi peminjam B50.

Peminjam yang layak dan berhasrat untuk memohon kemudahan di bawah URUS boleh berhubung dengan bank masing-masing sebelum 31 Januari 2022.

Di bawah URUS, peminjam juga akan diberikan bantuan secara menyeluruh.

Ini termasuk pelan kewangan peribadi berdasarkan kemampuan kewangan masing-masing, mengambil kira semua jenis pinjaman dengan institusi perbankan di bawah nama mereka.


Kerajaan arah bank bantu peminjam, cari solusi serta tangguh tindakan undang-undang

KUALA LUMPUR, 17 Disember - Sektor perbankan digesa terus membantu peminjam yang menghadapi kesulitan membayar pinjaman dan menangguhkan tindakan undang-undang terhadap mereka.

Perdana Menteri, Datuk Seri Ismail Sabri Yaakob turut menyarankan peminjam yang masih memerlukan bantuan, agar segera menghubungi pihak bank bagi membincangkan solusi bersesuaian.

Jelas beliau, kerajaan mengambil maklum usaha sektor perbankan yang tidak terlalu cepat meletakkan peminjam yang menghadapi kesulitan, di dalam senarai hitam atau muflis.

Walaupun kadar muflis telah berkurangan sebanyak 50 peratus, ekonomi mengambil masa untuk pulih.

Sehubungan itu, peminjam yang baharu atau masih sukar mendapat pekerjaan, terutamanya golongan B50, wajar diberi sokongan.

Kerajaan melalui Jabatan Insolvensi Malaysia juga telah meningkatkan nilai ambang kebankrapan kepada RM100,000 bagi memberi perlindungan terhadap mereka yang terkesan akibat pandemik COVID-19.


URUS, inisiatif industri perbankan bersama AKPK bantu peminjam B50

PUTRAJAYA, 16 Disember - Perdana Menteri, Datuk Seri Ismail Sabri Yaakob memaklumkan, industri perbankan bersama Agensi Kaunseling dan Pengurusan Kredit (AKPK) sedang giat melaksanakan Program Pengurusan dan Ketahanan Kewangan (URUS) bagi peminjam B50.


Tun Dr Mahathir Mohamad dimasukkan ke IJN

KUALA LUMPUR, 16 Disember - Bekas Perdana Menteri, Tun Dr Mahathir Mohamad dimasukkan ke Institut Jantung Negara (IJN) untuk pemeriksaan kesihatan menyeluruh dan pemantauan lanjut.

Menurut kenyataan IJN, Tun Dr Mahathir tiba pada pukul 7.00 malam tadi.

Beliau dijangka berada di IJN selama beberapa hari.


Bantu peminjam kesulitan bayar pinjaman, sektor perbankan digesa tangguh ambil tindakan undang-undang

PUTRAJAYA, 16 Disember - Sektor perbankan digesa terus membantu peminjam yang menghadapi kesulitan membayar pinjaman dan menangguhkan tindakan undang-undang terhadap mereka.

Perdana Menteri, Datuk Seri Ismail Sabri Yaakob turut menyarankan peminjam yang masih memerlukan bantuan agar segera menghubungi pihak bank bagi membincangkan solusi bersesuaian.

Jelas beliau, kerajaan mengambil maklum usaha sektor perbankan yang tidak terlalu cepat meletakkan peminjam yang menghadapi kesulitan di dalam senarai hitam atau muflis.

Walaupun kadar muflis telah berkurangan sebanyak 50%, ekonomi mengambil masa untuk pulih.

Sehubungan itu, peminjam yang baharu atau masih sukar mendapat pekerjaan terutamanya golongan B50 wajar diberi sokongan.


"Tinta Emas Perdana Menteri"

KUALA LUMPUR, 16 Disember - Sebuah kompilasi coretan kejayaan pemimpin-pemimpin negara sejak merdeka bakal dilancarkan pada Mei tahun hadapan.

Ia diterbitkan oleh Yayasan Patriotik Bangsa bagi mendekatkan masyarakat untuk mengenali jasa-jasa dan sumbangan bakti Perdana Menteri Malaysia bermula dari era pentadbiran Almarhum Tunku Abdul Rahman hingga ke pimpinan Datuk Seri Ismail Sabri Yaakob .

Majlis prapelancaran album itu dirasmikan oleh Timbalan Menteri Komunikasi dan Multimedia Malaysia, Datuk Zahidi Zainul Abidin di ibu negara hari ini.

Menurutnya, penerbitan album itu dapat menyemai benih dah semangat serta kefahaman mengenai patriotisme khususnya belia dan kanak-kanak dengan harapan timbul kesedaran dan cintakan tanahair dalam diri mereka.


Karenah birokrasi buka ruang budaya rasuah dalam organisasi

KUALA LUMPUR, 16 Disember - Karenah birokrasi boleh membuka ruang kepada budaya rasuah dalam sesebuah organisasi.

Demikian kata Menteri Pembangunan Usahawan dan Koperasi (MEDAC), Tan Sri Noh Omar.

Menurut beliau, kesukaran dalam mendapat kelulusan yang terlalu lama boleh mewujudkan peluang berlakunya rasuah.

Justeru Tan Sri Noh menyeru agar semua agensi yang bertanggungjawab dalam menguruskan dana pembiayaan khususnya untuk Perusahaan Kecil dan Sederhana (PKS) agar lebih berintegriti dalam menjalankan tugas.

Beliau berucap di Majlis SME Bank OACP 2020-2024 Sokong Pelan Antirasuah Nasional (NACP) di WTC Kuala Lumpur.

Berpaksikan NACP, SME Bank OACP telah dibangunkan bagi memerangi jenayah rasuah dan salah laku integriti.

Melalui SME Bank OACP, aspek penilaian wajar (due diligence) akan dipertingkatkan oleh SME Bank dalam setiap tugasan terutamanya dalam memproses dan memberi kelulusan permohonan yang dikemukakan oleh PKS.


Impak peningkatan suhu global, negara perlu beri perhatian serius

KUALA LUMPUR, 15 Disember - Negara perlu memberi perhatian serius terhadap impak peningkatan suhu global melebihi 1.1 darjah Celsius yang mengakibatkan musim kering dan kekerapan kejadian banjir.

Penekanan dibuat Perdana Menteri Datuk Seri Ismail Sabri Yaakob, semasa Mesyuarat Ketiga Majlis Air Negara (MAN) 2021, yang dipengerusikan beliau secara maya.

Menurut perdana menteri, mesyuarat tersebut menyarankan supaya tindakan yang mengambil kira faktor kesan perubahan iklim, perlu dilaksana segera dalam perancangan pembangunan, bagi mengelak peningkatan kerosakan harta benda dan kehilangan nyawa pada masa hadapan.

Menyedari kepesatan proses perbandaran menyebabkan banjir kerap berlaku ketika hujan lebat, MAN bersetuju terhadap cadangan pewartaan perizaban tanah kerajaan bagi memastikan pengekalan fungsi kolam takungan banjir dan rizab sungai, menjamin kualiti sumber air bersih serta memulihara alam sekitar.

Selain itu, MAN juga bersetuju agar tindakan dan adaptasi aras lindung pantai bagi jangka pendek, sederhana dan panjang atau penyelesaian berasaskan alam semula jadi, perlu mengambil kira faktor perubahan iklim serta kenaikan aras laut dalam perancangan dan pembinaan.


Amerika Syarikat iktiraf kemampuan Malaysia, berjaya kendali krisis COVID-19 dengan baik

PUTRAJAYA, 15 Disember - Kemampuan Malaysia mengendalikan krisis pandemik COVID-19, mendapat pengiktirafan Amerika Syarikat.

Pujian diberikan Antony Blinken, yang turut menyampaikan penghargaan Amerika, atas sumbangan Malaysia kepada COVAX, sebuah inisiatif global untuk perkongsian vaksin.

Jelas beliau, kepimpinan dan kejayaan itu membolehkan Malaysia mempunyai kapasiti untuk menyumbang lebihan vaksin ke negara lain dan kepada COVAX.

"Susulan situasi semasa pandemik COVID-19, kemampuan Malaysia dalam menyumbang vaksin kepada negara lain serta penyertaan dalam COVAX, sangat dihargai dan merupakan bukti kepimpinan yang mantap".

Blinken berkata demikian pada sidang media selepas mesyuarat khas dengan Menteri Luar, Datuk Seri Saifuddin Abdullah di Putrajaya.


Hubungan erat Malaysia-Amerika Syarikat, PM terima kunjungan hormat Antony Blinken

KUALA LUMPUR, 15 Disember - Hubungan diplomatik Malaysia-Amerika Syarikat terus dipererat dengan lawatan kerja Setiausaha Negara Amerika, Antony J Blinken.

Petang tadi, Perdana Menteri Datuk Seri Ismail Sabri Yaakob, menerima kunjungan hormat Blinken di pejabatnya di bangunan Parlimen.

Pertemuan bermula 2.30 petang, berlangsung kira-kira 20 minit.

Ketibaan Blinken di Pejabat Perdana Menteri disambut Menteri Luar, Datuk Seri Saifuddin Abdullah.  Turut hadir, Duta Besar Amerika ke Malaysia, Brian McFreeters.

Fokus pertemuan tertumpu kepada perbincangan untuk mengukuhkan hubungan bilateral kedua-dua negara dalam pelbagai bidang.

Juga, isu antarabangsa dan serantau berkepentingan bersama.

Blinken bersama 39 delegasi Amerika tiba di Malaysia malam semalam, untuk lawatan kerja dua hari.


RUU Antigangguan Seksual 2021, dibaca kali pertama di Dewan Rakyat

KUALA LUMPUR, 15 Disember - Rang Undang-Undang Antigangguan Seksual 2021 dibacakan kali pertama di Dewan Rakyat.

RUU itu manifestasi penting untuk menunjukkan bahawa kesalahan gangguan seksual merupakan pelanggaran hak asasi manusia dan suatu bentuk keganasan berasaskan gender.

Jelas Timbalan Menteri Pembangunan Wanita, Keluarga dan Masyarakat, Datuk Siti Zailah Mohd Yusoff, bagi tujuan penggubalan RUU itu, kementerian telah menubuhkan pasukan projek khas terdiri daripada agensi kerajaan, ahli akademik dan Badan Bukan Kerajaan (NGO) yang mempunyai kepakaran, pengetahuan dan pengalaman berkenaan isu-isu yang berkaitan dengan gangguan seksual.

Bercakap dalam sidang media, beliau memaklumkan, lima elemen penting diperkenalkan dalam RUU itu.

Ia merangkumi definisi gangguan seksual, pemakaian undang-undang yang lebih meluas, penambahbaikan terhadap sistem perundangan sedia ada, mengguna pakai pembuktian secara imbangan keberangkalian dan tebus rugi terhadap mangsa.


Skim Perlindungan Takaful Agromakanan, MAFI bantu komuniti Agromakanan

KUALA LUMPUR, 15 Disember - Kementerian Pertanian dan Industri Makanan dengan kerjasama Agrobank sedang mewujudkan Skim Perlindungan Takaful Agromakanan bagi membantu komuniti agromakanan yang berdepan ketidaktentuan punca pendapatan akibat bencana alam.

Skim perlindungan berlandaskan prinsip syariah itu menawarkan pakej perlindungan dengan caruman tahunan pada kadar rendah dan berpatutan.

Pampasan sewajarnya turut disedia kepada petani, penternak dan peladang, termasuk dari golongan B40.

Bagi memastikan kelancaran penawaran skim itu juga, Agrobank kini sedang menunggu keputusan lanjut daripada Bank Negara Malaysia dan Lembaga Perkhidmatan Kewangan Labuan untuk autoriti selanjutnya.

Skim Perlindungan Takaful Agromakanan dijangka dilancar pada suku pertama tahun depan, bermula dengan dengan fasa pertama melibatkan pesawah padi.

Pada 2023, ia akan diperluas kepada subsektor perikanan, tanaman, perladangan dan industri makanan lain.


Blinken tiba di Malaysia untuk lawatan dua hari, bakal perkukuh kerjasama dua hala dalam pelbagai bidang

KUALA LUMPUR, 15 Disember - Setiausaha Negara Amerika Syarikat, Antony Blinken tiba di Pangkalan Tentera Udara Diraja Malaysia (TUDM) Subang pada pukul 10.30 malam semalam untuk memulakan lawatan kerja dua hari ke Malaysia.

Ketibaan beliau disambut Ketua Protokol kementerian Luar, Datuk Wan Zaidi Wan Abdullah, Setiausaha Bahagian Amerika, Wan Aznainizam Yusri Wan Abdul Rashid dan Duta Besar Amerika ke Malaysia, Brian McFeeters.

Malaysia adalah persinggahan kedua Blinken sempena lawatannya ke rantau ini yang turut merangkumi Indonesia dan Thailand. Sempena lawatan sulung ke Malaysia, Blinken akan mengadakan pertemuan dengan Menteri Luar, Datuk Saifuddin Abdullah.  Blinken turut dijadual mengadakan kunjungan hormat ke atas Perdana Menteri, Datuk Seri Ismail Sabri Yaakob.  Lawatan kerja itu akan memberi peluang besar kepada Malaysia dan Amerika Syarikat untuk memperluas kerjasama pelbagai bidang di samping meneroka inisatif baharu.  Isu antarabangsa dan serantau berkepentingan bersama akan turut dibincangkan secara menyeluruh.

Amerika Syarikat merupakan antara rakan dagang dan pelabur utama Malaysia.  Pada tahun lalu, nilai dagang dua hala Malaysia-Amerika Syarikat berjumlah RM178.18 bilion.


Perarakan sempena Thaipusam dibenarkan, teliti SOP bersesuaian

KUALA LUMPUR, 14 Disember - Kerajaan secara dasarnya setuju membenarkan perarakan pedati sempena Thaipusam 18 Januari depan.

Menteri Sumber Manusia Datuk Seri M Saravanan berkata, keputusan itu dibuat hasil perbincangan bersama Menteri Perpaduan Negara Datuk Halimah Mohamed Sadique, menteri kabinet, Kementerian Kesihatan Malaysia (KKM), Kementerian Komunikasi dan Multimedia (KKMM)serta Majlis Keselamatan Negara (MKN) yang dipengerusikan Menteri Kanan Pertahanan Datuk Seri Hishammuddin Hussein, baru-baru ini.

Katanya, ketika ini penelitian terhadap prosedur operasi standard (SOP) sesuai dilaksanakan.

Beliau berkata pada sidang media selepas menyempurnakan Majlis Perasmian Karnival Kerjaya Orang Kurang Upaya di Pusat Dagangan Dunia Kuala Kumpur hari ini.


VTL Darat: Semua kategori pengembara boleh rentas sempadan

KUALA LUMPUR, 14 Disember - Berkuat kuasa Isnin, semua kategori pengembara warga Malaysia dan Singapura serta pemastautin tetap layak menggunakan Laluan Perjalanan Vaksinasi (VTL) Darat.

Menurut Kementerian Perdagangan Antarabangsa dan Industri (MITI), peluasan kategori dibuat bagi memenuhi permintaan tinggi orang ramai.

MITI memaklumkan pemastautin Tetap Malaysia boleh terus masuk negara ini menggunakan VTL Darat dari Singapura.

Sebelum ini, hanya warganegara, pemastautin tetap dan pemegang pas jangka panjang negara terbabit dibenar berbuat demikian.

Sama seperti syarat sedia ada, pengembara wajib divaksin sepenuhnya.

Kanak-kanak bawah 12 tahun yang tidak divaksinasi, harus ditemani ibu bapa atau penjaga yang lengkap vaksin.

Pengembara yang layak tertakluk kepada ujian saringan COVID-19 dan keperluan kesihatan ditentukan negara masing-masing.

VTL antara dua negara dilancarkan Perdana Menteri, Datuk Seri Ismail Sabri Yakob dan rakan sejawatan di Singapura, Lee Hsien Loong 29 November lalu.


KPM sedia kerangka baharu menyeluruh banteras buli di sekolah

KUALA LUMPUR, 14 Disember - Kementerian Pendidikan (KPM) sedang menyediakan kerangka baharu menyeluruh bagi membanteras masalah buli di sekolah termasuk di sekolah berasrama.

Menteri Kanan Pendidikan, Datuk Dr Mohd Radzi Md Jidin dalam Dewan Rakyat berkata, ia melibatkan pengukuhan dan penambahbaikan terhadap pendekatan sedia ada.  Ia juga memberi tumpuan kepada empat komponen utama, iaitu penyedaran, pelaporan, penghukuman dan pemantauan.

Dalam konteks penyedaran, konsep Sekolahku Sejahtera akan diperkenal, bertujuan memupuk nilai-nilai penting kehidupan dalam kalangan warga sekolah.  Selain itu, KPM akan mengarahkan semua sekolah melaksana program kesedaran mengenai buli, dengan kerjasama PDRM, dalam minggu pertama sesi penggal ketiga pada Januari 2022.


Tegur jangan tonton video lucah punca pelajar MRSM dibuli - Ketua Polis Perak

PASIR SALAK, 14 Disember - Ditegur jangan tonton video lucah menjadi punca kejadian buli pelajar MRSM Sultan Azlan Shah, Kuala Kangsar. Ketua Polis Perak, Datuk Mior Faridalathrash Wahid berkata, teguran dilakukan mangsa terhadap salah seorang suspek menyebabkan pelajar berkenaan tidak berpuas hati dan marah.

Menurut beliau, pihaknya menahan 10 pelajar yang terlibat untuk dirakam percakapan sebelum mereka dibebaskan dengan jaminan polis.

Dalam pada itu, polis akan melengkapkan kertas siasatan secepat mungkin untuk diserahkan kepada Timbalan Pendakwa Raya bagi keputusan selanjutnya.


Kes buli: Kertas siasatan akan segera dilengkapkan

SHAH ALAM, 14 Disember - Polis akan melengkapkan segera kertas siasatan bagi kes buli membabitkan pelajar MRSM Sultan Azlan Shah, Kuala Kangsar. Hasil siasatan akan diserah kepada Timbalan Pendakwa Raya untuk tindakan lanjut.

Timbalan Ketua Polis Negara, Datuk Seri Mazlan Lazim berkata, kes disiasat mengikut Seksyen 147 Kanun Keseksaan dan Seksyen 233 Akta Komunikasi dan Multimedia 1998.

Beliau berkata demikian di Shah Alam, Selangor.

Seramai 10 pelajar berumur antara 13 ke 15 tahun yang ditahan kerana dipercayai terlibat dalam kes tersebut dibebaskan dengan jaminan polis.


Kes buli: 10 pelajar MRSM ditamatkan pengajian

KUALA LUMPUR, 14 Disember - Sepuluh pelajar Maktab Rendah Sains Mara (MRSM) yang dikenal pasti terlibat kes buli ditamatkan pengajian berkuat kuasa hari ini.

Perkara itu diputuskan Jawatankuasa Disiplin Maktab (JDM) setelah mengkaji kes tersebut dengan teliti.

Ketua Pengarah MARA, Datuk Azhar Abdul Manaf berkata, pihaknya mengambil serius dan tidak berkompromi terhadap kesalahan buli dalam kalangan pelajar di bawah Institusi Pendidikan MARA.

Jelas Datuk Azhar, ibu bapa pelajar terlibat telah dimaklumkan mengenai keputusan yang dibuat oleh jawatankuasa berkenaan.

Keputusan itu dibuat berdasarkan garis panduan yang dinyatakan dalam Panduan Pengurusan Disiplin Pelajar MRSM.

Tegas beliau, MARA komited menangani kes-kes buli dengan memperketatkan prosedur operasi standard (SOP) melalui penguatkuasaan peraturan sekolah.

Selain melaksana pemantauan berterusan segala aktiviti pelajar termasuk proses pembelajaran di dalam kelas bagi mengelakkan kejadian seumpama itu berulang.


KKM luluskan pendaftaran bersyarat, Ronapreve bagi rawatan pencegahan COVID-19

PUTRAJAYA, 14 Disember - Kementerian Kesihatan (KKM) memberi kelulusan pendaftaran bersyarat bagi produk Ronapreve Solution for Injection or Infusion sebagai rawatan dan pencegahan COVID-19 di negara ini.

Ketua Pengarah Kesihatan Tan Sri Dr Noor Hisham Abdullah berkata perkara itu diluluskan dalam Mesyuarat Pihak Berkuasa Kawalan Dadah (PBKD) kali ke-367 yang bersidang semalam.

Bagaimanapun, beliau memaklumkan produk Ronapreve itu tidak bertujuan digunakan sebagai pengganti bagi vaksinasi COVID-19 dan tindakan kesihatan awam terutamanya pematuhan SOP.

Jelasnya, indikasi yang diluluskan oleh PBKD adalah rawatan Ronapreve iaitu rawatan untuk pesakit dewasa dan remaja berusia 12 tahun dan ke atas, mempunyai berat badan sekurang-kurangnya 40 kilogram yang tidak memerlukan oksigen tambahan untuk COVID-19 serta individu berisiko tinggi mengalami penyakit COVID-19 yang teruk.

Kedua, pencegahan Ronapreve yang bermaksud pencegahan COVID-19 pada orang dewasa dan remaja berusia 12 tahun dan ke atas dengan berat badan sekurang-kurangnya 40 kilogram yang terdedah atau berisiko tinggi terdedah kepada SARS-CoV-2 sama ada mempunyai keadaan perubatan menyebabkan mereka tidak mungkin bertindak balas kepada atau dilindungi oleh vaksin atau tidak menerima vaksin COVID-19.

Beliau dalam kenyataan turut memaklumkan Bahagian Regulatori Farmasi Negara (NPRA) telah meluluskan permohonan Lesen Import Percubaan Klinikal bagi produk untuk pencegahan COVID-19 iaitu MK-4482 200mg capsule (Molnupiravir).

Menurutnya, Kajian Klinikal Fasa Tiga itu akan dijalankan di dua pusat penyelidikan di Malaysia dengan jangkaan masa 9 bulan.


Masalah buli di sekolah, KPM sedia satu kerangka baharu yang menyeluruh

PUTRAJAYA, 14 Disember - Kementerian Pendidikan (KPM) sedang menyediakan satu kerangka baharu yang menyeluruh bagi membanteras masalah buli di sekolah termasuk di sekolah berasrama.

Menteri Kanan Pendidikan, Datuk Dr. Radzi Jidin berkata ia melibatkan pengukuhan dan penambahbaikan terhadap pendekatan sedia ada.  Ia juga memberi tumpuan kepada empat komponen utama iaitu penyedaran, pelaporan, penghukuman dan pemantauan.

Dalam konteks penyedaran, konsep Sekolahku Sejahtera akan diperkenal bertujuan memupuk nilai-nilai penting kehidupan dalam kalangan warga sekolah.  Selain itu, KPM akan mengarahkan semua sekolah melaksana program kesedaran mengenai buli, dengan kerjasama Polis Diraja Malaysia, dalam minggu pertama sesi penggal ketiga pada Januari 2022.

Tambahnya, hukuman terhadap murid pelaku buli juga sedang diteliti bagi memastikan hukuman dikenakan setimpal, sekali gus menjadi pendekatan pencegahan yang berkesan.

Datuk Dr. Radzi turut menjelaskan, mengenai aspek pemantauan, perbincangan akan terus dilaksana dengan agensi pusat bagi memastikan jawatan warden sekolah diperkasa selaras tanggungjawab dan keperluan semasa mereka.

Buat masa ini, pemantauan di sekolah dilaksanakan oleh pentadbir, guru dan warden yang terdiri daripada guru sekolah.


Kemalangan, sebuah bas rempuh 10 kereta

BUKIT MERTAJAM, 14 Disember - 11 buah kenderaan termasuk sebuah bas ekspres terlibat dalam kemalangan jalan raya.

Insiden berlaku di Lebuh raya Utara-Selatan (Arah Selatan) dekat Perai semalam.

Tiada kemalangan jiwa dilaporkan pada kejadian itu.

Namun beberapa pemandu dan penumpang kenderaan terlibat, mengalami kecederaan ringan.

Jelas Ketua Polis Daerah Seberang Perai Tengah, ACP Shafee Abd Samad, siasatan awal mendapati kemalangan itu berlaku apabila bas dari arah Butterworth itu disyaki hilang kawalan.

Seterusnya bas itu melanggar 10 kenderaan yang berada di laluan berkenaan.

Katanya siasatan lanjut masih dijalankan mengikut Seksyen 42(1) Akta Pengangkutan Jalan 1987.


Kutipan hasil Kerajaan Persekutuan catat peningkatan 8.9 peratus

KUALA LUMPUR, 13 Disember - Kutipan hasil Kerajaan Persekutuan mencatatkan peningkatan sebanyak 8.9 peratus kepada RM210.4 bilion.

Manakala jumlah perbelanjaan meningkat 4.9 peratus kepada RM307.6 bilion sehingga November 2021.

Perdana Menteri Datuk Seri Ismail Sabri Yaakob memaklumkannya, selepas mempengerusikan mesyuarat Jawatankuasa Dasar Fiskal (FPC) ke-3 di ibu negara.

FPC turut berpandangan, semakan semula defisit bagi tahun 2021 iaitu 6.5 peratus daripada Keluaran Dalam Negara Kasar (KDNK), akan dapat dicapai dan Kementerian Kewangan akan terus memantau prestasi dan perkembangan ini.

Berdasarkan prospek pemulihan ekonomi yang lebih baik bagi tahun 2022 serta langkah-langkah Bajet 2022, defisit fiskal disasarkan berkurang kepada 6 peratus daripada KDNK.

Inisiatif pembaharuan institusi, terutamanya pelaksanaan Akta Tanggungjawab Fiskal (FRA), Strategi Hasil Jangka Sederhana (MTRS) dan Kajian Perbelanjaan Awam (PER), merupakan langkah dasar utama dalam menyokong usaha ini.


Bajet 2022 diluluskan di peringkat jawatankuasa

KUALA LUMPUR, 13 Disember - Dewan Rakyat hari ini meluluskan Rang Undang-Undang Perbekalan 2022 (Bajet 2022) peringkat Jawatankuasa.

Rang Undang-Undang itu diluluskan setelah melalui 13 hari tempoh perbahasan dan penggulungan sejak 22 November lalu bagi setiap kementerian terlibat.

Bajet 2022 yang dibentangkan Menteri Kewangan Datuk Seri Tengku Zafrul Tengku Abdul Aziz pada 29 Okt lepas, menyediakan peruntukan keseluruhan berjumlah RM332.1 bilion, terbesar dalam sejarah belanjawan negara dengan matlamat memulihkan ekonomi kesan pandemik COVID-19.

Dewan Rakyat meluluskan Bajet 2022 di peringkat dasar pada 18 November selepas dibahaskan selama tujuh hari bermula 1 November, dan melalui sesi penggulungan mulai 15 November.


Malaysia tidak laksana kajian keberkesanan vaksin terhadap varian Omicron

KUALA LUMPUR, 13 Disember - Malaysia tidak melaksanakan kajian keberkesanan vaksin terhadap varian Omicron berikutan hanya terdapat satu kes dalam negara.

Jelas Timbalan Menteri Sains, Teknologi dan Inovasi, Datuk Ahmad Amzad Hashim, buat masa ini, pengambilan dos penggalak adalah langkah terbaik bagi meningkatkan imunisasi tubuh.

Pada 3 Disember lalu, Malaysia merekodkan kes pertama positif varian Omicron melibatkan seorang pengembara bukan warganegara berusia 19 tahun.


Polis Pahang terima laporan tiga kes buli pelajar

KUANTAN, 13 Disember - Polis Pahang telah menerima laporan kes buli melibatkan tiga buah sekolah di negeri ini dalam tempoh empat hari bermula 6 Disember lalu.

Timbalan Ketua Polis Pahang Datuk Mohd. Yusri Hassan Basri berkata, buat masa ini siasatan giat dilakukan di bawah Seksyen 147 Kanun Keseksaan.

Berdasarkan soal siasat mendapati mangsa menyembunyikan kejadian dan hanya membuat laporan polis setelah balik bercuti dan apabila disedari oleh keluarga mereka.

Tiga laporan kes buli itu diterima melibatkan pelajar di asrama sekolah di Muadzam Shah, Rompin, Maran dan juga sebuah sekolah berasrama di Lipis.

Laporan pertama diterima pada 6 Disember lalu daripada seorang pelajar tingkatan dua sebuah sekolah di Muadzam Shah yang mendakwa dipukul senior kerana menyalahguna telefon bimbit hingga mengalami bengkak dan lebam di bahagian badan.

Laporan kedua diterima pada 10 Disember daripada seorang pelajar tingkatan satu sebuah sekolah di Maran menyatakan dipukul oleh beberapa pelajar senior kerana dikatakan memotong barisan di dewan makan asrama sehingga mengalami lebam pada bahagian perut.

Pada 10 Disember juga polis turut menerima laporan daripada seorang pelajar tingkatan dua di asrama sebuah sekolah di Kuala Lipis telah dipukul dengan tangan oleh beberapa orang pelajar senior berpunca kerana dituduh menghisap vape di asrama dan mengalami kesan lebam dan bengkak di bahagian muka.

Dalam pada itu beliau berkata, siasatan masih dijalankan dan pihak keluarga pelajar yang terlibat diminta memberikan kerjasama kepada pihak sekolah serta pihak polis.


22,336 permohonan Bantuan Khas COVID-19 diluluskan

KUALA LUMPUR, 13 Disember - Sebanyak 65,189 permohonan Bantuan Khas COVID-19 diterima setakat 6 Disember lalu dengan 22,336 permohonan diluluskan melibatkan bantuan sebanyak RM28.6 juta.

Timbalan Menteri di Jabatan Perdana Menteri (Tugas-Tugas Khas) Datuk Mastura Mohd Yazid dalam Dewan Rakyat berkata, bagi Bantuan Khas Pengurusan Kematian COVID-19 pula, daripada 24,305 permohonan diterima, sebanyak 11,816 permohonan diluluskan melibatkan bantuan sebanyak RM59.08 juta.

Datuk Mastura berkata, jika terdapat permohonan bantuan dalam kawasan Ahli Parlimen yang masih belum dihantar, mereka disarankan mengemukakan permohonan itu terus kepada beliau.


Kompaun saman trafik boleh dibayar di Pejabat Pos, ATM Mybank

KUALA LUMPUR, 13 Disember - Orang ramai kini boleh membayar kompaun saman trafik menggunakan mesin ATM Maybank.

Mereka juga boleh membayar saman itu di Pejabat Pos, Ibu Pejabat Polis Kontinjen (IPK) dan Ibu Pejabat Polis Daerah (IPD) seluruh negara dengan tawaran diskaun hingga 80 peratus selain melalui portal dan aplikasi mudah alih MyBayar Saman.

Ketua Jabatan Siasatan dan Penguatkuasaan Trafik (JSPT) Kuala Lumpur, Asisten Komisioner Sarifudin Mohd Salleh, berkata pembayaran saman bagaimanapun tidak boleh dilakukan menerusi sistem dalam talian Maybank.

Semalam, Ketua Polis Negara, Tan Sri Acryl Sani Abdullah Sani mengumumkan tempoh diskaun untuk bayaran kompaun saman trafik yang dijadualkan berakhir tengah malam tadi dilanjutkan hingga 31 Disember ini.


Konsep Sekolahku Sejahtera akan diperkenal

KUALA LUMPUR, 13 Disember - Kementerian Pendidikan (KPM) bakal perkenalkan Konsep Sekolahku Sejahtera.

Menteri Kanan Pendidikan, Datuk Dr Mohd Radzi Jidin berkata, ia mempunyai 14 elemen yang akan diterapkan oleh guru secara tidak langsung di sekolah.

Beliau berkata demikian ketika menggulung perbahasan Rang Undang-undang Perbekalan 2022 peringkat Jawatankuasa bagi Kementerian Pendidikan di Dewan Rakyat.


Pertandingan Kitar Semula Sekolah-Sekolah (PerKISS), 23 buah sekolah sertai

KANGAR, 13 Disember - Sebanyak 23 buah sekolah menyertai Pertandingan Kitar Semula Sekolah-Sekolah (PerKISS) peringkat negeri Perlis.

Ianya melibatkan 9 buah sekolah menengah dan 14 buah sekolah rendah.

Menurut Pengarah Perbadanan Pengurusan Sisa Pepejal dan Pembersihan Awam (SWcorp) Negeri, Shamsuharuzal Basir, pertandingan ini bagi meningkatkan kesedaran warga sekolah serta masyarakat untuk membudayakan amalan kebersihan dan 3R demi kelestarian alam sekitar.

Pertandingan terbahagi kepada kategori utama bagi sekolah rendah dan menengah serta kategori khas iaitu kutipan tertinggi pengumpulan aluminium, pengumpulan plastik, kotak minuman dan barangan buangan elektronik, kategori pembudayaan amalan 3R dan Anugerah Hero 3R.

Bagi kategori sekolah rendah diungguli Sekolah Jenis Kebangsaan Tamil, Kangar, manakala sekolah menengah oleh Sekolah Menengah Kebangsaan Sanglang, Simpang Empat.

Dalam kategori khas, Sekolah Menengah Kebangsaan Syed Saffi, Simpang Empat terpilih sebagai penerima pertandingan pengumpulan tertinggi aluminium dan barangan buangan elektronik.


Komuniti Keluarga Malaysia, program berpaksikan kehidupan bermasyarakat

KUCHING, 13 Disember - Komuniti memainkan peranan penting sebagai saluran merapatkan jurang kefahaman terhadap dasar kerajaan.

Ia membolehkan kerajaan menerima dan memberi maklumat berhubung dasar dan usaha untuk membina kemajuan negara.

Menteri Komunikasi dan Multimedia, Tan Sri Annuar Musa berkata, konsep tersebut diterjemah melalui Komuniti Keluarga Malaysia.

Beliau berkata, ia juga satu program yang sangat baik untuk sebuah negara yang berpaksikan kehidupan bermasyarakat.

Tan Sri Annuar juga menyifatkan program Komuniti Keluarga Malaysia berkonsepkan gerakan komuniti sebagai sebahagian daripada cara kehidupan dan berorganisasi rakyat.

Ia juga kesinambungan program Komuniti Satu Malaysia yang diperkenalkan sebelum berlaku perubahan kerajaan pada 2018.

Beliau berkata demikian ketika berucap pada Rumah Mesra Komuniti Keluarga Malaysia Negeri Sarawak di Auditorium P. Ramlee RTM Kuching.

Pada majlis yang sama, beliau turut menyampaikan watikah kepada 8 Komuniti Keluarga Malaysia daerah Kuching.


Pindaan Akta 342, tindakan lebih tegas bendung penularan COVID-19

KUALA LUMPUR, 13 Disember - Kompaun sehingga RM1 juta boleh dikenakan terhadap syarikat, kilang dan agensi kerajaan yang melanggar SOP kawalan wabak COVID-19 selepas pindaan Akta Pencegahan dan Pengawalan Penyakit Berjangkit 1988, AKTA 342, diluluskan.

Menurut Menteri Kesihatan, Khairy Jamaluddin, inti pati pindaan akta akan dibentang di sidang Dewan Rakyat Khamis ini.

Khairy berkata, pindaan peningkatan kompaun itu juga berdasarkan penilaian, contohnya jika kesalahan berulang jumlahnya akan menjadi tinggi.

Beliau berkata demikian selepas menjadi tetamu Bicara Naratif di Angkasapuri.

Dalam perkembangan lain, Khairy berkata tiada kes baharu melibatkan varian OMICRON dikenal pasti setakat ini.

Sekali gus menjadikan penularan varian itu masih terkawal di negara ini.


Atasi masalah banjir, peruntukan RM100 juta bakal diterima awal tahun 2022

BALING, 12 Disember - Peruntukan berjumlah RM100 juta bakal diperoleh awal tahun depan bagi menyelesaikan masalah banjir di daerah Baling.

Ia merangkumi kerja-kerja mendalam dan melebarkan sungai sejauh 90 kilometer dan 200 caruk di daerah itu.

Ahli Parlimen Baling, Datuk Seri Abdul Azeez Abdul Rahim berkata, sehubungan itu pihaknya telah melantik konsultan bagi memberi khidmat nasihat berkait perkara tersebut.

Beliau terdahulu merasmikan Gotong Royong Perdana Pasca Banjir daerah Baling 2021 di Kupang, Baling.

Setakat ini, pihaknya melalui Khidmat Sosial Korporat (CSR) telah melakukan kerja-kerja mendalam dan membersihkan sungai sejauh 49 kilometer menggunakan tiga buah jentera pengorek dan tiga eskavator yang disewa khas melibatkan kos RM278,000 bagi tempoh 37 hari.

Banjir pada September, Oktober dan November lepas mengakibatkan kerosakan infrastruktur termasuk titi awam, jambatan, mini tar, tebing sungai dan 14 kediaman penduduk.


Kurangkan beban rakyat, kerajaan laksana pelbagai program dan projek

BERA, 12 Disember - Pelbagai program dan projek akan terus dilaksana kerajaan dalam usaha menjaga kepentingan serta kebajikan rakyat bagi mengurangkan beban mereka.

Antara inisiatif, menganjurkan program jualan murah dengan penurunan harga barang.

Beliau berucap pada Program Khatan Perdana Parlimen Bera melibatkan 350 kanak-kanak yang dikhatankan secara percuma.


27 inisiatif kerajaan, 500,257 pencari kerja berjaya dapat pekerjaan

KUALA LUMPUR, 12 Disember - 500,257 pencari kerja telah berjaya mendapat peluang pekerjaan melalui 27 inisiatif yang dilaksanakan kerajaan setakat 3 Disember lalu.

Pencapaian ini sekali gus melepasi sasaran 500,000 peluang pekerjaan yang telah ditetapkan Kementerian Kewangan melalui Belanjawan 2021.

Perdana Menteri berkata kejayaan itu sangat bermakna memandangkan pasaran buruh telah menghadapi pelbagai cabaran getir akibat penularan COVID-19 sejak Mac tahun lepas.

Impaknya, menyebabkan pengangguran melonjak kepada kadar tertinggi iaitu 5.3 peratus pada Mei tahun sama.

Antara inisiatif utama menyumbang kepada pencapaian kejayaan tersebut adalah Program Insentif Pengambilan Pekerja (PenjanaKerjaya) dan Program Pekerjaan Jangka Pendek Malaysia.

Setakat 3 Disember juga, PenjanaKerjaya 2.0 telah berjaya menempatkan hampir 222,000 pekerja, melangkaui sasaran keseluruhan 200,000 peluang pekerjaan bagi 2021.


Konvokesyen ASWARA Ke-16, Tan Sri Dr Rais Yatim dianugerahkan Ijazah Kehormat Kedoktoran Seni Kreatif

KUALA LUMPUR, 12 Disember - Tan Sri Dr Rais Yatim dianugerahkan Ijazah Kehormat Kedoktoran Seni Kreatif (Perancang Seni Budaya) bersempena Istiadat Konvokesyen ASWARA ke-16, hari ini.

Penganugerahan tersebut penghargaan dan penghormatan tinggi buat beliau atas jasa dan pengorbanan merancang pembangunan dan pengembangan seni budaya tanah air.

Manakala tokoh seniman negara, Encik Md Yatim Taib (Amad Yaatim) dianugerahkan Ijazah Kehormat Sarjana Seni Kreatif (Seni Lakon). Ketokohan dan kesenimanan beliau menjadi aspirasi dan inspirasi kepada pelajar yang kini turut menceburi dunia lakonan dan pengarahan.

Istiadat Konvokesyen ASWARA kali ini turut memperkenalkan Anugerah Khas Adiguru ASWARA kepada 9 tokoh, antaranya Encik Abdul Khalil Hassan dan Encik Abd Wahab Othman.

ASWARA hari ini menyaksikan sambutan gilang gemilang dengan pematuhan Prosedur Operasi Standard (SOP) yang ketat dan penuh istiadat bagi meraikan 547 graduan tahun 2020 dan 2021 yang telah berjaya menamatkan pengajian seni pelbagai peringkat di Istana Budaya, Kuala Lumpur.

Seramai 6 graduan menerima ljazah Kedoktoran Seni Kreatif dan Ijazah Sarjana Seni Kreatif, 231graduan Ijazah Sarjana Muda dengan Kepujian, manakala 310 graduan Diploma keseluruhannya termasuk 65 adalah anggota Tentera Laut Diraja Malaysia (TLDM) yang mengikuti kursus Diploma Seni Muzik.

Istiadat konvokesyen dirasmikan oleh Pengerusi ASWARA, Datuk Dr. Noor Zari Hamat dengan disaksikan Rektor ASWARA, Prof. Dr. Ruslan Abdul Rahim, Ahli Lembaga Pengarah dan Ahli Lembaga Pengajian ASWARA.


100 hari Aspirasi Keluarga Malaysia, tiga program KKMM

KUALA LUMPUR, 12 Disember - 10,000 kotak Kasih berupa bantuan makanan bakal diagihkan bagi membantu anggota komuniti kreatif dan kumpulan B40 yang terkesan akibat pandemik COVID-19.

Sumbangan berupa makanan asas itu merupakan inisiatif tanggungjawab sosial korporat, CSR oleh MyCreative Ventures Sdn Bhd bersama rakan strategik lain.

Program merupakan salah satu daripada tiga program di bawah Kementerian Komunikasi dan Multimedia (KKMM) sempena 100 Hari Aspirasi Keluarga Malaysia di Pusat Konvensyen Kuala Lumpur (KLCC).

Ketua Setiausaha KKMM, Datuk Seri Mohammad Mentek merasmikan program itu, selain turut melancarkan laman sesawang RTMKlik dan Kempen #SayaDigital.

Menurut Ketua Pengarah Penyiaran, Datuk Ruzain Idris, RTMKlik merupakan platform selaras dengan pelaksanaan agenda transformasi digital melalui Pelan Strategik Jabatan Penyiaran 2021-2025.


Skim Pembiayaan Informal, sedia RM200 juta fokus bantu peniaga kecil

TANJUNG KARANG, 12 Disember - RM200 juta diperuntuk menerusi Skim Pembiayaan Informal (SPIN) bagi membantu kelangsungan perniagaan usahawan kecil.

Ia merupakan inisiatif di bawah Tabung Ekonomi Kumpulan Usaha Niaga (TEKUN) Nasional.

Bantuan tertumpu kepada peniaga yang tidak berdaftar dengan Suruhanjaya Syarikat Malaysia, tidak memiliki lesen perniagaan daripada pihak berkuasa tempatan DAN mereka yang berniaga dari rumah.

Selain itu, pembiayaan SPIN turut menawarkan pembiayaan tanpa caj pada Mei lepas, untuk membantu memulih serta memulakan semula perniagaan usahawan terkesan akibat pandemik.


Kes buli: Enam pelajar dibebaskan, empat lagi ditahan

IPOH, 11 Disember - Polis menahan empat lagi pelajar bagi membantu siasatan kes buli didakwa berlaku di Maktab Rendah Sains Mara, Sultan Azlan Shah, Kuala Kangsar.

Ini menjadikan keseluruhan tangkapan 10 orang setakat ini, selepas enam pelajar ditahan semalam.

Ketua Polis Perak Datuk Mior Faridalathrash Wahid berkata, seorang pelajar berusia 15 tahun dan tiga orang berusia 13 tahun itu ditahan ketika hadir memberi keterangan di Ibu Pejabat Polis Daerah Kuala Kangsar hari ini.

Menurutnya, enam daripada pelajar itu dibebaskan petang tadi manakala empat lagi akan dibebaskan esok selepas siasatan selesai.

Siasatan awal mendapati, kejadian berlaku pada kira-kira pukul 1 hingga 2 pagi pada 9 Disember melibatkan seorang mangsa yang juga berusia 13 tahun.

Kes disiasat mengikut Seksyen 147 Kanun Keseksaan dan Seksyen 233 Akta Komunikasi dan Multimedia 1998.


Kertas kerja pelaksanaan 5G bakal dibentang ke kabinet

PETALING JAYA, 11 Disember - Kementerian Komunikasi dan Multimedia (KKMM) dan Kementerian Kewangan (MOF) akan menyediakan kertas kerja bersama, yang mengandungi cadangan berkaitan pelaksanaan perkhidmatan 5G.

Menterinya, Tan Sri Annuar Musa menjelaskan, ia akan dibentangkan kepada kabinet, selepas proses libat urus dijalankan bersama pihak berkepentingan selesai.

Ujarnya, kabinet akan membuat keputusan muktamad sama ada mengekalkan model Rangkaian Pemborong Tunggal (SWN) atau model pilihan lain, bagi pelancaran rangkaian 5G menjelang Januari 2022.

Terdahulu, Tan Sri Annuar melancarkan Syarikat Perkhidmatan Telekomunikasi Unbox Malaysia di Petaling Jaya.


Ayam import: Tiada laporan mengenai keraguan status halal

KUALA NERUS, 11 Disember - Masyarakat Islam tidak perlu bimbang dengan status halal ayam beku import yang dibawa masuk dari China dan Thailand.

Ini kerana, agensi berkaitan sentiasa menjalankan pemantauan dan tidak akan berkompromi sekiranya terdapat keraguan mengenai perkara terbabit.

Menurut Menteri di Jabatan Perdana Menteri, Idris Ahmad, setakat ini, tiada sebarang laporan diterima mengenai keraguan status halal ayam import tersebut.

Semalam, Kementerian Pertanian dan Industri Makanan (MAFI) memaklumkan, 7,000 tan metrik ayam dilulus untuk diimport masuk ke negara ini sepanjang Disember.

Usaha dilakukan bagi mengimbangi kenaikan harga barang mentah itu di pasaran.


Pengundi 18 tahun berhak pilih kerajaan

BERA, 11 Disember - Pengundi yang berumur 18 tahun ke atas mempunyai hak untuk memilih kerajaan pada masa hadapan.

Perdana Menteri, Seri Ismail Sabri Yaakob berkata, mereka juga berhak diberi peluang untuk menjadi pemilih dalam Pilihan Raya Umum nanti.

Beliau yang juga Naib Presiden Umno Datuk berkata, tindakan pihak tertentu yang cuba menyekat golongan muda mengundi dengan mencadangkan supaya PRU15 diadakan secepat mungkin, amat tidak wajar.

Beliau berkata demikian ketika merasmikan Mesyuarat Perwakilan Wanita, Pergerakan Pemuda dan Puteri Umno Bahagian Bera, hari ini.


Kes buli: Enam pelajar digantung sekolah, dicadang ditamatkan pengajian

PADANG TERAP, 11 Disember - Enam pelajar Maktab Rendah Sains Mara (MRSM) yang dikenal pasti terlibat kes buli digantung persekolahan selama dua minggu.

Mereka turut disyor untuk ditamatkan pengajian di institusi berkenaan.

Menurut Menteri Pembangunan Luar Bandar, Datuk Seri Mahdzir Khalid, keputusan dibuat Jawatankuasa Disiplin Maktab.

Beliau juga memberi jaminan tidak akan mencampuri siasatan polis berhubung kes tersebut.

Beliau berkata demikian pada sidang akhbar selepas majlis perasmian Mesyuarat Perwakilan Wanita UMNO Bahagian Padang Terap di Pusat Komuniti Padang Kerasak hari ini.


Kes buli: Enam pelajar ditahan

IPOH, 11 Disember - Polis menahan enam suspek kes buli didakwa berlaku di sebuah sekolah berasrama penuh seperti yang tular di media sosial semalam.

Ia melibatkan empat tangkapan dibuat lewat petang semalam selepas mereka memberi keterangan di IPD Kuala Kangsar manakala dua lagi suspek menyerah diri malam tadi.

Menurut Ketua Polis Perak, Datuk Mior Farid-al-athrash Wahid, siasatan awal mengesyaki kejadian kelmarin itu berlaku di sebuah Maktab Rendah Sains Mara (MRSM).

Dalam insiden berkenaan, seorang remaja dirakam dibelasah beramai-ramai oleh beberapa pelajar lain.

Pelajar tersebut dipercayai menjadi mangsa buli apabila diminta berdiri sebelum ditendang di bahagian belakang badan serta ditumbuk beberapa kali di perut.

Kes dirujuk mengikut Seksyen 147 Kanun Keseksaan kerana merusuh dan Seksyen 233 Akta Komunikasi dan Multimedia 1998 kerana penggunaan kemudahan rangkaian yang tidak wajar.

Insiden yang tular mendapat perhatian meluas pengguna media sosial.


Datuk Seri Ismail Sabri mahu diberi masa, sokongan selesaikan isu rakyat

BERA, 11 Disember - Belum masanya untuk Parlimen dibubarkan ketika ini bagi memberi laluan Pilihan Raya Umum Ke-15 (PRU-15) diadakan.

Datuk Seri Ismail Sabri Yaakob mahu diberi masa dan terus mendapat sokongan parti sebagai Perdana Menteri untuk membantunya fokus menyelesaikan isu ekonomi dan kesihatan dihadapi rakyat.

Beliau berkata, walaupun kes COVID-19 semakin menurun berbanding di awal pelantikannya sebagai Perdana Menteri dan ekonomi negara juga dilihat semakin pulih, tugas itu masih belum berjaya dilunaskan dengan sepenuhnya.

Berucap merasmikan mesyuarat perwakilan wanita, pemuda dan puteri UMNO Bahagian Bera di Dewan Konvensyen Bera, sokongan parti penting bagi beliau meneruskan perjuangan tersebut.

Dalam ucapan sama, Datuk Seri Ismail yang juga Naib Presiden Umno menyeru ahli parti kembali kepada matlamat asal perjuangan dan mengelak sengketa sesama sendiri.  Katanya, kejayaan UMNO dan BN dalam Pilihan Raya DUN Melaka bulan lalu, bukanlah ukuran penerimaan rakyat kepada parti itu.  Sebaliknya, UMNO dan BN sekadar meraih peningkatan undi popular kurang satu peratus, selain peratusan keluar mengundi yang rendah.


Pelan Tindakan 2022, dua fokus jadi teras perancangan dan hala tuju MINDEF

KUALA LUMPUR, 11 Disember - Kementerian Pertahanan menetapkan dua fokus bagi perancangan dan hala tuju kementerian itu tahun depan.

Menterinya, Datuk Seri Hishammuddin Tun Hussein berkata, fokus pertama dasar serta polisi MINDEF dan ATM akan diselaras dalam memuktamadkan sesuatu inisiatif.

Tambahnya, fokus kedua perancangan dan hala tuju MINDEF dinamakan Pelan Tindakan 2022 atau PT22.

Di bawah PT22, lapan teras utama termasuk Kesiagaan dan Keupayaan, Kompetensi Pertahanan, Kebajikan, Kerjasama Awam-Tentera dan Industri Pertahanan Nasional.

Ia teras baharu yang diwujudkan bagi meningkatkan penglibatan ATM membantu usaha negara menangani krisis berskala besar seperti banjir dan ancaman penyakit.

Kesemua inisiatif bakal dilaksana serta merta.

Beliau bercakap dalam Sidang Media Khas Pasca Aspirasi Keluarga Malaysia 100 Hari di Wisma Perwira, Kuala Lumpur.


Program Keluarga Malaysia #QuranHour bina keluarga muslim sempurna

KUALA LUMPUR, 10 Disember - Lebih 300 peserta menyertai Program Keluarga Malaysia #QuranHour di KLCC.

Mengangkat tema "Masuk Syurga Sekeluarga", penganjuran program menjadi pembuka tirai hari kedua Program 100 Hari Aspirasi Keluarga Malaysia.

Program Keluarga Malaysia #QuranHour menampilkan lima pentadabbur dan enam qari serta diketuai Penasihat Agama kepada Perdana Menteri, Datuk Seri Jamil Khir Baharom.

Program bertujuan mengajak orang ramai untuk kembali kepada Al-Quran dan Sunnah sebagai rujukan seterusnya melahirkan keluarga muslim Malaysia yang menjadi model kepada keluarga lain.


97.2 peratus individu dewasa lengkap divaksin

KUALA LUMPUR, 10 Disember - Sebanyak 97.2 peratus atau 22.75 juta individu dewasa di negara ini telah lengkap divaksin, setakat tengah malam tadi. Menerusi laman COVID-NOW, Kementerian Kesihatan (KKM) memaklumkan sejumlah 23 juta individu dewasa telah menerima sekurang-kurangnya satu dos vaksin COVID-19.

Sementara itu, sebanyak 90.1 peratus atau 2.8 juta remaja berusia 12 hingga 17 tahun telah menerima sekurang-kurangnya satu dos, manakala 86.8 peratus remaja telah lengkap vaksinasi.

Dalam pada itu, 140,831 dos suntikan vaksin diberikan semalam, melibatkan 7,332 suntikan dos lengkap, 4,708 dos pertama dan 128,791 pula suntikan dos penggalak.

Ini menjadikan jumlah kumulatif pemberian vaksin negara kini meningkat kepada 54.6 juta dos.

Selain itu, jumlah kumulatif dos penggalak kini sebanyak 3.4 juta.


Kematian kalangan tidak vaksin 20 kali ganda lebih tinggi berbanding vaksinasi - Tan Sri Dr Noor Hisham

PUTRAJAYA, 10 Disember - Kematian akibat COVID-19 adalah 20 kali ganda lebih tinggi dalam kalangan populasi yang tidak divaksin berbanding populasi yang telah divaksinasi.

Ketua Pengarah Kesihatan Tan Sri Dr Noor Hisham Abdullah, menerusi akaun Twitter berkata trend kematian COVID-19 di Malaysia terus menunjukkan penurunan dengan liputan vaksinasi yang meluas.

Data Kementerian Kesihatan menunjukkan kematian dalam kalangan yang tidak divaksinasi dan sebahagiannya divaksinasi adalah 3,200 orang/kematian bagi setiap satu juta penduduk.

Bagi individu yang telah lengkap divaksin adalah 160 orang/kematian bagi satu juta penduduk dan kematian bagi mereka yang telah mendapat dos penggalak adalah empat orang/kematian bagi setiap satu juta penduduk.

Berdasarkan data Kematian COVID-19 Kebangsaan dari 1 Januari hingga 4 Disember lepas, jumlah kematian tertinggi diumumkan pada 11 September dengan 592 kes.

Jumlah kematian tertinggi bagi BID iaitu kematian yang dilaporkan berlaku di luar hospital adalah pada 13 September dengan 176 kes.

Data itu berdasarkan jumlah laporan kematian yang diterima setiap hari.

Setakat ini bagi tahun 2021 sejumlah 24,014 individu meninggal dunia di hospital dan 6,046 kes BID.


PDRM beri jaminan tahap keselamatan di Sabah terkawal

KUALA LUMPUR, 10 Disember - Polis memberi jaminan tahap keselamatan di Sabah, terkawal walaupun terdapat laporan media asing yang mendakwa bakal berlaku pencerobohan.

Ketua Polis Negara Tan Sri Acryl Sani Abdullah Sani dalam kenyataan berkata setakat ini, tiada pengesahan diterima pihaknya mengenai perancangan yang dimaksudkan itu.

PDRM memandang serius perkara itu dan akan mengambil tindakan segera bagi meningkatkan kesiapsiagaan ke tahap tertinggi di Sabah untuk menghadapi sebarang kemungkinan serta ancaman pencerobohan.

PDRM juga sentiasa bersedia menangani sebarang ancaman dan usaha juga akan dipergiatkan bagi mengesan serta mengenal pasti anasir di Sabah yang berkemungkinan terlibat dalam komplot terbabit.

Tegasnya, sebarang usaha untuk menggugat keselamatan dan kedaulatan negara oleh mana-mana pihak akan dikenakan tindakan tegas.

Media antarabangsa melaporkan satu mesyuarat diadakan pada 1 Disember lepas yang diatur oleh seorang pegawai kanan kerajaan tempatan Wilayah Sulu yang dihadiri 19 Datuk Bandar bagi membincangkan penubuhan ‘Tentera Diraja Sulu’ untuk menawan Sabah dengan 11 daripada Datuk Bandar yang hadir bersetuju dengan rancangan itu.

Serangan ke atas Sabah itu didakwa akan berlaku Februari tahun depan.


Import ayam beku bersifat sementara bagi stabilkan harga di peringkat runcit

PUTRAJAYA, 10 Disember - Tindakan membawa masuk ayam sejuk beku dari luar negara adalah bersifat sementara untuk menstabilkan harga di peringkat runcit.

Menteri Perdagangan Dalam Negeri dan Hal Ehwal Pengguna Datuk Seri Alexander Nanta Linggi, berkata kerajaan telah berusaha untuk mengawal harga ayam melalui harga maksimum di bawah Skim Harga Maksimum Keluarga Malaysia (SHMKM).

Beliau berkata demikian bagi menjelaskan keputusan kerajaan membawa masuk ayam sejuk beku dari luar negara bagi memberi pilihan harga lebih murah kepada pengguna.

Harga maksimum ayam standard ditetapkan RM9.30 sekilogram bagi jualan runcit dan RM8 sekilogram untuk pemborong di Semenanjung Malaysia kecuali Langkawi.


KKMM rekod lebih 140,000 langganan Pakej Remaja, Peranti Keluarga Malaysia

KUALA LUMPUR, 10 Disember - Kementerian Komunikasi dan Multimedia (KKMM) merekodkan lebih 140,000 langganan Pakej Remaja Keluarga Malaysia dan Pakej Peranti Keluarga Malaysia sehingga Rabu lepas.

Menterinya, Tan Sri Annuar Musa berkata angka itu melebihi sasaran 100,000 yang ditetapkan sekali gus menjadi antara pencapaian KKMM yang dirancang bagi Aspirasi Keluarga Malaysia 100 hari pertama.

Pakej itu dilancarkan pada 14 Oktober lepas dan ditawarkan sehingga 15 April tahun depan, bertujuan membantu golongan pelajar, remaja serta mereka yang kurang berkemampuan memperoleh akses internet selain memiliki peranti pintar mampu milik.

Pencapaian melebihi sasaran bagi tiga indeks petunjuk utama KPI KKMM.